text:
Farna vikuskifti var skipað fyri sangskeiði í Missiónshúsinum á Strondum.
Sangskeiðið endaði við stórfingnari konsert leygarkvøldið kl. 20 fyri fullsettum missiónshúsi.
Nakrar myndir frá konsertini eru at síggja í myndasavninum.
Snorri Brend var til staðar í Missiónshúsinum leygarkvøldið til konsertina. Hann hevur skrivađ hetta ummæli av konsertini:
Sangskeiðið 2018: 3 x ja á Strondum
Ummæli: Snorri Brend
Ber til at fáa eitt kór uppá 150 sangarar at læra níggju nýggjar sangir eftir bert einum samdøgri?
Ber til hjá einum kórleiðara at fáa hesi 150 fólkini í øllum aldrum at syngja júst soleiðis, sum hann hevur hugsað og ætlað tað heima við hús?
Og ber til at fáa eitt nýtt missiónshús kunna standa mát til eina konsert við bæði kóri og tónleikarum?
Hesar spurningarnar hevði eg við mær í høvdinum, tá sangskeiðið hjá Heimamissiónini bjóðaði til konsert í nýggja missiónshúsinum á Strondum. Tað kravdi bert fáar minuttir at gera ta fyrstu positivu niðurstøðuna, og 75 minuttir at gera ta endaligu niðurstøðuna – og svara ja til allar tríggjar spurningarnar.
Á palli stóðu 120 sangarar. Frammanfyri tey ein væl upplagdur kórleiðari, Ásbjørn Berthelsen. Og í høgra borði fimm væl upplagdur tónleikarar, sum gjørdu sítt til at geva teimum væl omanfyri 200 áhoyrarunum eina sera góða konsert.
Hølini vóru riggaði til konsertina. Pallurin stórur og víður, skiftandi litir á síðunum og eitt sera gott ljóðbílæt í einfalda salinum. Salurin í missiónshúsinum á Strondum kann avgjørt viðmælast sum konserthøli!
SAMSPÆL
Tað ljóðaði avbjóðandi, og samstundis spennandi, tá lýsingin um hetta sangskeiðið varð almannakunngjørd:
Sangararnir møta fríggjakvøld, - og longu kvøldið eftir at skula framføra sangirnar fyri almenninginum.
Men her var eftir øllum at døma lagt hart út, og við ídni og nærleika vóru øll hesi 120 fólkini úr stórum pørtum av landinum, fullkomiliga klár og til dystin fús, tá kórleiðarin setti kórið í gongd við tí fyrsta av íalt 8 sangum.
Tað merktist týðiliga fyri okkum í salinum, at tey høvdu lært síni ting og sínar røddir eftir stuttari tíð. Onkur undraði seg helst yvir, hvussu eitt heilt kór kann læra so nógvar sangir so væl eftir so stuttari tíð. Men samspælið millum kórleiðara og sangarar og tónleikarar gav okkum eina sera góða uppliving og eina fantastiska konsert.
Sungnir vóru nýggir sangir, sum vóru umsettir til høvið; onkur enskur inn ímillum, og onkur kendur sangur, sum hesaferð varð framførdur við heilt nýggjum lagi.
SYNG, SYNG, HALLELUJA
Aftaná vóru fólk samd um, at her var fingið ómetaliga væl burtur úr eftir stuttari tíð. Tað vísir aftur, at tá øll eru samd um at røkka einum máli, ja, so gongur tað.
Onkur helt eisini, at tað var fantastiskt at tey kundu læra allar hesar sangirnar eftir bert einum samdøgri. Men so vóru tað onnur sum hildu tað vera enn meiri ótrúligt, at tey haraftrat dugdu allar sangirnar uttanat! Veruleikin var heldur hann, at teksturin varð vístur á veggin aftanfyri áhoyrararnar, men soleiðis at kórlimirnir sóu teir væl og virðiliga.
Tá kórið fór undir tann áttanda og seinasta sangin, segði Ásbjørn Berthelsen við ”glimt i øjet”, at um fólk vildu geva kórinum ein rættiligan lógvabrest, so var ikki óhugsandi at kórið fór at syngja ein sang aftrat. Tað gjørdu fólk, og tá sang kórið finalu-sangin, sum avgjørt taldist millum teir bestu hetta kvøldið.
Tey sungu at byrja við heilt einfalt: ”Syng, syng, halleluja” og síðani ørindini í sanginum. Tey høvdu fingið lagt henda sangin á sítt hjarta, men tey vildu meiri enn tað: Tey vildu eisini hava áhoyrararnar at syngja niðurlagið saman við sær. Hesa løtuna fylti sangurin allan salin.
Og meðan áhoyrarar og kór sungu sangin saman, takkaði kórið fyri seg og fóru gangandi út eftir gólvinum sum endin á hesi frálíku konsertini.
Takk til tykkum sum skipaðu fyri. Og má Harrin signa sangin og tónleikin í Heimamissiónini.


c: text/html

text:
Lærugreina-ætlanin fyri Vágs kvøldskúla veturin 2013-2014 er nú klár. Tilmeldingarfreist til skeiðini er 6. oktober 2013.
Evni: Tíðindi
Býarbókasavnið stongt 26. sept. til 6. okt.
Býarbókasavnið í Vágs skúla er stongt 26. sept. til 6. okt.
Trý hús til sølu undir Bústaðir
Á bústaðar-breddanum á heimasíðuni eru nú trý hús til sølu.
Vágs Býráð samtykt at broyta byggisamtyktina fyri Vágs kommunu
Vágs Býráð samtykti á býráðsfundi mánadagin 23. sept. 2013 einmælt at broyta byggisamtyktina fyri Vágs kommunu.
Broyting av byggisamtyktini fyri Vágs kommunu
Við heimild í løgtingslóg nr. 13 frá 21. mai 1954 seinast broytt við løgtingslóg nr. 13 frá 18. mars 2013, verður við hesum boðað frá, at Vágs býráð á fundi 23. sept. 2013 hevur samtykt at broyta byggisamtyktina fyri Vágs kommunu.

robotstxt: allowed

filter: keep


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Vel Ársins borgara
03.11.2014
Vestmanna Bygdarráð hevur samtykt eina ferð um árið at heiðra einum borgara, sum á einhvønn hátt hevur gjørt okkurt munagott bygdini at frama. Hetta kann vera við einstakari serligari hending ella við at hava arbeitt fyri einari søk til frama fyri Vestmanna gjøgnum longri tíð.
Fyrsti heiðurin verður latin í sambandi við, at jólatræið í bygdini verður tendrað tann 28. november 2014.
Átakið verður skipað soleiðis, at borgararnir sjálvir lata inn uppskot til bygdarráðið at velja ímillum. Freistin at lata inn uppskot er mánadagin 24. november 2014 kl. 12.
Vestmanna Bygdarráð vónar, at tikið verður væl ímóti nýggjast átakinum.
Reglurnar fyri átakinum “Ársins borgari” eru hesar:
1. Fólk í uppskoti
Bert fólk búsitandi í Vestmanna Kommunu kunnu fáa heiðurin sum Ársins borgari.
Sami persónur kann fáa heiðurin fleiri ferðir, men kann í mesta lagi fáa heiðurin 5. hvørt ár.
Sitandi bygdarráðslimir kunnu ikki vera í uppskoti.
2. Treytir og grundgevingar
Øll fólk búsitandi í Vestmanna Kommunu kunnu lata inn uppskot til heiðurin.
Skrivlig uppskot við grundgevingum um, hví ávísur persónur veljast skal til heiðurin, skuldu latast Vestmanna Kommunu í seinasta lagi 24. november 2014 kl. 12. Til ber at vera ónavngivin.
3. Dómsnevnd
Ein bólkur av trimum bygdarráðslimum viðger innkomnu uppskotini, og ger tilmæli til bygdarráðið. Dómsnevndin situr alt valskeiðið.
Ársins borgari verður valdur á seinna bygdarráðsfundinum í november.
4. Almannakunngerð
Borgarstjórin kunnger vinnaran og handar gávur, tá ið jólatræið í bygdini verður tendrað. Í ár er tað fríggjadagin 28. november kl. 17.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Fernisering og konsert í Vektarbúðini/
Fernisering við Jón Sonna Jensen og konsert við Benjamin Petersen
í Vektarbúðini í Vestmanna sunnudagin 5. oktober 2014, kl. 16.00
Norðstreymoyar Heimavirkisfelag skipar fyri fyrstu listaframsýningini í søgu felagsins. Tá felagið varð stovnað í summar, var eitt av endamálunum at stuðla undir mentanarlig tiltøk í gamla handlinum hjá Niels hjá John. Felagið vil byrja við ungum listaspírum úr Norðstreymoy, og heiðurin sum fyrsta listarfólk at sýna fram fær Jón Sonni Jensen. Somuleiðis fáa vestmenningar loksins høvi at hoyra Benjamin Petersen í heimbygdini.
Jón Sonni Jensen hevur lisið BA Fine Art á Norwich University College of the Arts í Onglandi.
Jón Sonni viðger menniskjakroppin sum evni. Hansara avmyndan av mannakroppinum tekur støði í altjóða læknavísind og mikrolívfrøði. Í hesum sambandi leggur hann serligan dent á ymisk ástøði og framgongdir innan læknavísindaligari tøkni. Tøkni, sum alsamt tykist at broyta, hvussu menniskjan verður ímyndað og hvussu vitanin um samleika hennara broytist í heilum.
Jón Sonni arbeiðir í høvuðsheitum við skulptur, tekningum og talgildari list.
Umframt myndlist sína tekst Jón Sonni eisini við at myndprýða barnabøkur, plátuhúsar, grafiskari- og innandura sniðgeving.
Benjamin Petersen er yrkistónleikari. Bæði sum sangari og gittarleikari í egnum bólki og sum tónleikari hjá eitt nú Hanusi G. Johansen, Teiti og Eivør hevur Benjamin víst seg sum eitt heilt serligt talent.
Benjamin er eisini tónleikaframleiðari og hevur framleitt tónleik fyri eitt nú Petur Pólson, Guðrun og Bartal, Gipsy Train, The Absent Silver King og Ave.
Sum yrkistónleikari ferðast Benjamin nógv uttanlands, og serliga í Týsklandi hevur tónleikurin hjá honum vunnið fram.
Benjamin Petersen dugir ómetaliga væl at syngja á ein hátt sum tykist púra ómakaleysur og lættur, samstundis sum hann ber fram eina ørgrynnu av kenslunuansum.
Jón Sonni hevur myndprýtt plátuhúsan hjá bólkinum AVE, ið Benjamin Petersen er partur av. Rustikt vakri, einfaldi og feminint maskulini plátuhúsin rakar fullkomiliga huglagið í tónleikinum. Húsin er matt gráur við einum ávikavist bláum og grønum rundum, dekorativum blómumynstri, ið snarar seg kring nøvnini á teimum báðum AVE monnunum.
Tað er ein stórur heiður at hava fingið í lag hesa fernisering og konsert í lag í Vestmanna.
Listarverkini verða sýnd fram til og við leygardegnum 25. oktober 2014. Opið er samstundis sum Norðstreymoyar Heimavirki hevur opið: mik. – frí. kl. 15 – 17, og ley. kl. 11 – 15.


text:
Um Føroya Ellisakfør
Tann 4. februar 1992 var fundur á Lærlingaheiminum í Tórshavn, og hendan dagin var felagið stovnað.
Endamálið var at røkja áhugan fyri ellisakførum við felags tiltøkum og hugnaligari samveru.
Síðan hevur felagið verið í støðugum vøkstri, og vit eru nú meira enn 140 limir.
Tá felagið skipar fyri tiltøkum verður miðað eftir, at øll familjan kann luttaka.
Áhugin fyri at varveita gamlar bilar og motorsúklur hevur verið stórur seinastu árini.
Onkur hevur t.d. verið í tí hepnu støðu at hava goymt sína gomlu motorsúklu í kjallarinum, har hon hevur ligið meir og minni gloymd, til ein knappliga er raknaður við og farin í holt við at seta hana í stand. Og enntá er eisini onkur bilur komin undan kavi á líknandi hátt.
At nøkur av hesum akførum komu út aftur á vegin hevur vakt rættiligan ans fyri gomlum akførum í Føroyum.
Í Føroyum eru tó fá akfør, sum hava koyrt her upprunaliga, so neyðugt er at innflyta akfør úr útlondum fyri at nøkta tørvin. Summir leggja seg eftir akførum, sum hava verið býarmynd fyrr, meðan aðrir bert uppfylla sín dreym. Er akfarið meira enn 25 ára gamalt, so skal onki skrásetingargjald gjaldast, so hetta nýtist ikki at vera eitt kostnaðarmikið ítriv.
Tað er ikki neyðugt at eiga eitt akfar fyri at vera við í felagnum - bert áhugin er har.
Vit hittast mánakvøld í felagshølunum Yviri við Strond til hugnaligt prát og ein kaffimunn.
Nýggjastu bløðini liggja har og mangt og hvat verður havt á lofti.
Limir í ellisakførum hava framíhjárætt til parkeringspláss í brunninum og har afturat fáa limirnir limablaðið "Tíðindaskrivið Ellisakfør".


text:
Niels Petersen
14.05.2016 - 23:46
Tíðindi > Tónleikur > Tónleikakappingar
Tá atkvøðurnar hjá ymisku dómsnevndunum vóru taldar, var Australia langt á odda í Eurovision, men í ár varð talt upp á annan hátt enn vanligt verður. Dómsnevndirnar komu fyrst til orðana, og síðani blivu telefonatkvøðurnar taldar og lagdar afturat aftaná.
Telefonatkvøðurnar góvu Russland fyrsta plássið, Ukraine annað pláss og Australia triðja. Atkvøðurnar hjá Ukraine vóru nóg nógvar til at koppa Australia av tindinum, og harvið vinna Eurovision Song Contest 2016.
Úrslitið:
Dómsnevndirnar - Topp fimm:
1. Australia - 320 stig
2. Ukraine - 211 stig
3. Frakland - 148 stig
4. Malta - 137 stig
5. Russland - 130 stig
Telefonatkvøðurnar - Topp fimm:
1. Russland - 361 stig
2. Ukraine - 323 stig
3. Pólland - 222 stig
4. Australia - 191 stig
5. Bulgaria - 180 stig
Samlaða úrslitið - Topp trý:
1. Ukraine - 534 stig
2. Australia - 511 stig
3. Russland - 491 stig


text:
Íshavskrutt (ulkuættin)
Icelus bicornis (Reinhardt, 1840)
Stødd: Íshavskrutt verður upp í 15,7 cm langt.
Dýpi: Undir Føroyum er íshavskrutt fingið úr 300 m niður á 350 m, er annars úr 1 m niður á 500 m.
Litur: Tað er gulligt við brúnum blettum, teir flestu eru um bakið. Veikur, gulligur litur er um búkin. Tvørstrikur eru eftir fjaðrateinunum.
Teinar: R1 VI-IX; R2 17-23; G 13-16; U 15-19.
Lýsing: Íshavskrutt er bulmikil fiskur, minnir eitt sindur um kryplaðan fisk. Tað hevur tvær ryggfjaðrar, tann fremra er stutt. Aftara ryggfjøðurin er serliga long. Tað hevur eina gotfjøður og stórar uggafjaðrar. Búkfjaðrarnar eru smáar, smalar og stuttar. Strikan er sett við umleið 38 beinplátum, og hon røkkur ikki aftur til stertin. Oman fyri strikuna, upp móti ryggfjaðrunum, er enn eitt rað av beinplátum, ella píkum. Íshavskrutt hevur stórt høvd. Á kápuni eru 4 píkar hvørjumegin, tann ovasti er klovin. Kallfiskar hava stóra sinu.
Eyðkenni: Klovni píkurin á kápuni hvørjumegin.
Týdningur: Íshavskrutt hevur ikki vinnuligan týdning.
da: Tornulk, en: Twohorn sculpin, fr: Icele a deux cornes, ís: Fuðriskill, no: Tornulke
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Um tú hoyrir til aldursbólkin millum 3.-6.flokk, kanst tú ganga í Margarinfabrikkini um dagin frá kl. 12.00-17.00 – tó fríggjadag kl. 11:30.
Hvussu gerist eg limur?
Tað kostar einki at vera í Margarinfabrikkini, men um tú teknar teg sum lim, skulu foreldrini fylla eitt limaskjal út og gjalda limagjaldið, sum er 400 kr. um árið. Limaskjalið fært tú í Margarinfabrikkini ella her niðanfyri:
Um tú ert limur fært tú avsláttur í mat- og telduskipanini.
Teldukort
Tú hevur eisini møguleika at seta pengar inn á eitt teldukort. So hvørt tú spælir við telduna,verður upphæddin
drigin frá teldukortinum. Viðvíkjandi telduspølum hevur tú møguleika at spæla ein hálvan tíma ella ein tíma í senn.
Tó kanst tú í mesta lagi spæla tilsamans hálvan annan tíma um dagin.
Matkort
Allir limir í Margarinfabrikkini kunna seta pengar inn á eitt persónligt matkort. Tá ið keypt verður, draga vit upphæddina frá. Um tú ert limur í Margarinfabrikkini, fært tú avsláttur tá ið tú keypir mat.


text:
Orð og lag: Kajfinn Hammer
1. Í Jerusalem hin Hvítusunnudag tá Andin fall,
Pætur stígur fram og talar, ja, har ljóðaði Guðs kall:
Ikki eru hesi drukkin, ikki full av søtum vín,
nei, tey tala Andans talu, – vinur, kom, tað er til tín!
Niðurlag: Her er tungutala, profeti og hallelujaróp,
og her prædika vit Kristus*, doypa Harrans egna dóp!
Og tú sannar, at her pakka vit ei nakað inn í vatt,
men her elska vit Guðs klára Orð, tað tala klárt og rætt!
2. Hetta er hin Andans úthelling, sum Jóel talar um,
tá Guð sigur: Eg skal hella út av Anda Mínum, sum
aldri áður sæð tit hava, – dreymar, sjónir, profeti
skulu ungmenni og gamalmenni, trælir koma við!
3. Einsamallur yvir fjøll og dalar Paulus bróður fer,
tí tað brennur í hans hjarta, – fylt við Andans víni er!
Hann í skundi fram seg tekur til hann stendur í Korint,
talar har við Andans glóð um tað, Guð á hann hevur mint:
4. Og hann sigur: Hvat eg ynski, at tit her á hesum stað
víst øll talaðu í tungum, ja, at hvør í Anda bað!
At tit talaðu profetiskt, týddu tað, tit hava sæð,
so hvør syndari ein sting í hjartað fekk, sum hoyrir tað!
5. Á, mín vinur, tú sum søkir, leitar eftir einum stað,
har tú uppliva kann aftur fyrsta Hvítusunnudag!
Kom, við opnum ørmum bjóða vit tær nú til Andans borð,
við Guðs fólki her at njóta Andans rættir, – alt Guðs Orð!


text:
Skúlafótbóltur er fyri allar árgangir í fólkaskúlanum og fyri miðnámsskúlar. Spælt verður í ymisku árgangunum og spælt verður í bólkum við dreingjaliðum, gentuliðum og blandaðum liðum.
Í blandaðu liðunum skulu í minsta lagi helvtin av leikarunum verða gentur, um tað ikki ber til at fáa gentur á liðið, verður spælt við færri leikarum.
Leikararnir skulu ganga í flokki saman.
Tal av leikarum
- Í árgangunum 1. og 2. flokki eru tað 4 útileikarar og ein málverji.
- Í árgangunum 3., 4., og 5. flokki eru tað 5 útileikarar og ein málverji.
- Í árgangunum 6., 7., 8., og 9. flokki eru tað 6 útileikarar og ein málverji.
- Í árganginum 10. flokkur eru tað 7 útileikarar og ein málverji.
- Í árganginum miðnámsskúlar eru tað 7 útileikarar og ein málverji.
Liðini kunnu hava í mesta lagi 3 útskiftarar.


text:
kartong (6+6 stk.) - Floyma RED og GOLD
Eitt kartong av Floyma RED og Floyma GOLD mix.
Keypir tú eitt kartong av Floyma RED/GOLD kostar pakkin 80 kr. + mvg.
Floyma RED
Mjúkt og fjøltáttað kaffi, silki-lætt og munngott við mjólka sjokulátu og sitrusfrukt; nógvur smakkur við einum ruddiligum og frískligum anga.
Floyma GOLD
Avrundaður og týðiligur smakkur; ein maltaður espresso við varligari stikkulsber og sitrus súrgan, fevndur av náttúruríkari friðsælu.
6 x 500 gram av Floyma RED
6 x 500 gram av Floyma GOLD


text:
Tróndur Arge 12.01.2018 (14:49)
Helgi brotið fótin
Navnframi strikuspælarin á hondbóltslandsliðnum, Helgi Hoydal, hevur brotið fótin og skal sigta uttanfyri í upp til tveir mánaðir. Hann beklaði í dystinum móti Ukraina í gjár.
Les eisini: Stór og sterk mótstøða
Føroyar taptu í gjár 30-22 fyri Ukraina í fyrsta dystinum av trimum í HM undankappingini. í seinna hálvleiki mátti Helgi Hoydal hjálpast av vøllinum, tá hann beklaði. Hann hevur í dag verið á sjúkrahúsinum og fingið tikið rønktenmynd.
Les eisini: Helgi spælir ikki aftur
- Eg havi brotið uttasta beini í fótinum. Eg má nokk sita uttanfyri í einar tveir mánaðir, sigur Helgi Hoydal, tungur á málinum.
Strikuspælarin er í høllini saman við spælarunum, nú teir hita upp til dystin móti Rumenia. Hann verður ikki heilt arbeiðisleysur, tí hann verður rundanum hópin í upptaktini og í hálvleikinum. Somuleiðis verður hann viðmerkjari á Rás2, sum sigur beinleiðis frá dystinum.
Dysturin millum Føroyar og Rumenia byrjar klokkan 15.30. Byrjað verður at senda eftir tíðindini klokkan 15.
Ferðafrásøgn út Italia:
1. partur: Úr Føroyum til Bolzano
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sverri Egholm
12.06.2018 - 15:54
Mentan > Mentan > Frítíðarítriv
- Um tær dámar havið, dámar tær eisini kajakk. Øll kunnu royna seg, og tað týdningarmesta er bert at hava virðing fyri náttúruni, sigur Armgarð Mortensen.
Í nýggja Ó-blaðnum, ið er komið á gøtuna, er ein longri samrøða við Armgarð Mortensen, ið er sera virkin í føroyska útilívinum. Armgarð starvast á ítróttarháskúlanum í Vági, hevur sett fyritøkuna Move á stovn, og í frítíðini rør hon m.a. kajakk.
- Eg elski at vera úti í náttúruni. Har fái eg betri frið. Har er bara beint her og nú, greiðir Armgarð Mortensen m.a. frá.
Les alla samrøðuna í nýggja Ó-blaðnum, ið fæst kring landið.
Greinin er gjørd í samstarvi millum Ó og Portalin.


text:
- Tíðindi, mentan og ítróttur
Fólkaflokkurin størstur í nýggjari veljarakanning
Fólkaflokkurin er størsti flokkur í nýggjari veljarakanning, sum Fynd hevur gjørt fyri Kringvarpið og Miðlahúsið. Fólkaflokkurin fær 20,4 prosent av atkvøðunum. Og hetta gevur flokkinum 7 tinglimir.
SÍ EISINI Grafikkur: Her er munurin í veljarakanningunum
Javnaðarflokkurin er næststørstur við 19,3 prosentum av atkvøðunum. men beint í hølunum er Sambandsflokkurin, sum hevur 19,2 prosent. Hetta gevur báðum flokkunum seks tinglimir í part.
Tjóðveldi er á fjórða plássi. Flokkurin fær 16,5 prosent av atkvøðunum og fimm tinglimir, sambært nýggjastu veljarakanningini, Fynd hevur gjørt.
Gongur væl hjá smáu flokkunum
Framsókn fær 11,2 prosent og fýra tinglimir í nýggju veljarakanningini. Miðflokkurin fær 7,4 prosent og tríggjar tinglimir í veljarakanningini.
Nýtt Sjálvstýri fær 5,9 prosent og tveir tinglimir í nýggjari veljarakanning, ið er gjørd áðrenn løgtingsvalið í morgin, 1. september.
893 veljarar svaraðu í kanningini hjá Fynd, sum varð gjørd í gjár, sunnudagin.


text:
Aftursvar til greinina hjá Hergeir: ‘Føroyar ein fanatisk
tjóð’
So, here we go again. Hopi ikki Hergeir tekur tað illa upp at eg svari aftur. Lesi altíð tað sum Hergeir skrivar, eri samdur í nógvum, haldi tað altíð verða ein framíkjarætt at svara aftur og havi einki ímóti manninum.
So byrja vit.
Í síni grein omanfyri, lýsir Hergeir Kristindómin í Føroyum,
sum fanatiskan og blindan. Harnæst spurningarnir: kann man verða kristin uttan
at verða fanatikari og er tað rætt at Føroyar verða kallaðar kristnar?
Fyri tað fyrsta, so haldi eg 'fanatismu' oftani, verða alt ov tengd at religión.
Jú eg eri ein fanatikari, um tað merkir at eg trúgvi uppá ein
Gud, á ein veg og ein ávísan sannleika.
Eg, eins og mong onnur, ivaleyst flest
onnur, eri ein fanatikari, tí eg trúgvi á mína heimsáskoðan, eins og onnur
trúgva á teirra egnu heimsáskoðan, teirra veg og teirra sannleika.
Flestu av okkum, kanska øll av okkum kunnu bólkast í hendan
fy-bólkin.
Tað sum tú annars eisini leggur dent á her og sum eg loyvi
mær at verða ósamdur í, er tín sipan til blindleika, at ein sum er kristin
neyðturvilliga blint trýr á Jesus.
Eg havi ongantíð uppliva mína trúgv á Jesus sum blindleika.
Eitt eru áravís av lestri, BA og MA við høvuðsdenti á søguligi síðuna um hvør
Jesus veruliga var. Sum fyri meg ger tað alt meiri eyðsæð at Jesus er ein
søguligur persónur hvørs yvirnátturligu aspektir, rationelt ikki eru so
lættliga burturforkláraðar.
Eg havi eisini hug at brokka meg um setningin: ‘Kristindómurin krevur eisini, at mann hevur ein irrationellan
loyalitet mótvegis Jesus, sum mann ongantíð hevur møtt, men bara hevur
lisið ella hoyrt um.’
Grundin til at eg eri kristin í dag og at eg sum tannáringum
vendi mær frá einum lívið og hugburði sum var alt annað enn kristin og
moralskur, var akkurát tí at eg hevði eitt sovorið yvirnátturlig møtið við
hendan Jesus.
Mín Kristindómur byggir ikki fyrst og fremst á vitan og
lestur, sjálvt um vitan og lestur fyri meg hava staðfest, at mín trúgv á ongan
hátt er blind.
Men mín persónligi Kristindómur byggir á, at eg persónliga
sum ein tannáringum upplivdi, nakað sum eg ongantíð fari at kunna venda bakið.
Nakað sum eg vil liva og doyggja fyri. Nakað sum eg mangan havi váða lívið fyri
og ivaleyst komi at váða lívið fyri aftur.
Fyri meg er Kristindómur ikki bara eiti, ella heiti,
traditión ella religión; øll hesi, í sær sjálvum, inkludera religión, stinka.
Fyri meg er Kristindómur eitt livandi samband uppeftir, har
eg tori at pástanda, at eg havi fingi samband við Gud og tað sambandi broytti mítt lív.
Tú mást royna at seta teg inn í mína støðu her, at eg í
mínum egna kammari sum tannáringur siti og biði til hendan Gudin sum eg
ongantíð áður hevði sæð (frádrigi møguliga einum veruliga undarligum upplivisli
sum 5 ára gamal, men tað kann bíða), ella kenni. At eg í kamarinum knappuliga døsi/blívi
vekk/sovni, og tá eg vakni aftur eftir fáar minuttir upplivi, at kamari er fult
av einari andaligari, yvirnátturligari nærveru (tað sum eg vildi kalla Guds nærveru),
at hendan kraftin knappuliga verður partur av mær og at eg uttan at eg dugi at
seta orð á tað, havi samband uppeftir.
Tað náttina torið eg at siga, hvíldi eg trygt, hevði
ongantíð vita at ein kundi sova so væl. Og tá eg vakni morgunin eftir, ein
mánamorgum, er kamari nærum eksplosivt. Hetta sum eg havi fingi samband við,
fylgir mær enntá í skúla, út úr húsinum, í bussin, av bussinum við Steinatún,
niðan í Kommunuskúlan, inn í klassastovuna, allastaðnis.
Tá tú brúkar orðini: ‘ongantíð hevur møtt’, so hugsaði eg:
hvat veit Hergeir veruliga um tað?
Men so hugsaði eg, læt meg bara greiða Hergeir frá hvussu
tað veruliga byrjaði.
Her er ivaleyst nógv annað at taka fatt í, tildømis tína
ávísing til loyalitet. Tað er einki galið í at verða loyalur um søkin er góð,
ditto viðvíkjandi ‘entusiasmu’. Eg vildi sjálvur mett teg at verði loyalan og
entusiastiskan av lyndi, og nógv sum tú skrivar hevur tú púra rætt í.
Men einki av hesum ger Kristindómin blindan, irrationellan,
ella neyðturvilliga vandamiklan.
Jú á ein hátt má ein verða fanatiskur fyri at verða ein
kristin, also ein veruligur kristin; hvat tað er, vil eg gjarna koma inná eina
aðruferð. Men um tann fanatisman er samsvarandi teimum útsøgnum tú vísir á, er
ein heilt onnur søga.
Tildømis, eg vaks upp í einari kristnari familju, men tað
var ikki fyrrenn eg sum tannáringur valdi at gerast ein eftirfylgjari Jesusar.
Fanatisman heima, sjálvt um eg lærdi um ein Gud, um Jesus sum einasta vegin til
Gud, um Himmal og helviti, var ikki verri eg so, enn at mamma mín, hvønn
einasta mánað, frá tí eg var 12 ára gamal (um eg minnist rætt) keypti mær 'Illustreret Videnskab', inkludera bókarøðina uppá eini 20 bind.
Jú eg vildi eisini met heim mítt í løtuni at verði
fanatiskt. Eg meini so við, vit fylgja okkara trúgv, við biðja saman sum
familja. Eldra dóttur mín, sum er heilt ung, er rættuliga aktiv kristin,
rættuliga radikal og velur tað sjálv. Hon er ein MK (missionary kid), ella eitt
trúboðara barn og hevur ivaleyst uppliva og sæð meiri enn flestu føroysku børn.
Hon er óbúgvin enn, ein typiskur tannáringur, etc, men hevur hjarta á røttum
stað. Kortini ynski eg at hon setur seg inn í vísind, heimspeki og søgu og
eggji hana at lesa alt tað sum hon far hendur á. Millum annað er hon byrja at lesa ‘Stephen Hawking’, og fer nú at gera kál ‘Sofies Verden’.
Eg veit tí ikki ordiliga um tín lýsing av kristnari
fanatismu veruliga heldur.
Eru Føroyar veruliga kristnar? Eg vildi sagt nei. Einki land
kann verða veruligt og fanatiskt kristi, Kristindómur fungerar ikki soleiðis.
Men hvussu so við Føroyum sum roknar seg kristi?
Føroyar velja at verða ein traditional kristin tjóð. Men tað
er stórur munur á hesum og at verða ein eftirfylgjari Jesusar. Og sjálvandi tað
eru deildar meiningar um hvørt Føroyar eru kristnar ella ikki, eisini millum kristin.
Men eg haldi at føroyingar flest kenna ein tryggleika í at
kalla seg kristin. Flestu kenna ein tryggleika í at tað er ein hægri makt sum
ein kann leita til og flestu kenna seg trygg við einari meiri absoluttari
siðamentan og einum morali, sum annars møguliga verður skola út um
kristinheitin fer.
Hetta í sær sjálvum ger ikki menniskju kristin, ikki meiri
enn av eiti. Men hetta gevur teimum vegleiðslu og gott í beinini. Hetta kemur
kanska eisini at varveita borgarar og komandi ættarliði frá tí møguliga
ruðuleika sum Europa sum heild møguliga er við at vevja seg út í.
Og um vanligi føroyingurin ynskir hetta, eigur tað ikki at
verða frá honum tikið.


text:
Myndir frá ruddingini í morgun
25-05-2018 - 11:58 - Jóanis Nielsen
Vit tóku nakrar myndir tá ið skúlabørnini rudda í morgun.
Fríggjadagur 25. mai:
Borgarar rudda á egnum grundøki.
Kl. 16.00-19.00: Umhvørvisplássið er opið.
Kl. 08.00-11.30: Skúlin á Giljanesi hevur ruddingardag. Vísið teimum ans í ferðsluni!
Kl. 10.00-12.00: Barnagarðarnir hava ruddingardag. Vísið teimum ans í ferðsluni!
Kl. 18.00-19.30: Áhugaverd verkstova við Maud Wang Hansen; kom og fá íblástur til at gera tín egna kompostkassa, samstundis sum tú fært vitan um kompost; hvat kann komposterast? Eisini fer Maud at tosa um køkshava; hvat skal til, fyri at koma í gongd? Hvat kann fáast at trívast í føroyska veðurlagnum?
Stað: Bygdaskúlin í Miðvági; viðrar, vera vit uttanfyri.
Leygardagur 26. mai:
Borgarar rudda á egnum grundøki.
Kl. 14.00-19.00: Umhvørvisplássið er opið.
Kl. 09.30: Felags morgunmatur á skúlanum á Giljanesi.
Kl. 10.30: Vit seta niður trø uttan fyri skúlan á Giljanesi. Børn, foreldur og borgarar annars arbeiða saman. Havið spaka við. Eisini fara vit at hegna av, soleiðis at seyðurin ikki sleppur framat.
Kl. 13.30: Verkstova við Hjørdis Gregersen; høsnahald – hvussu komi eg í gongd? Hvat havi eg brúk fyri at vita? Sløg av hønum, verping, fóður o.s.fr. Við á verkstovuni verða ymisk sløg av hønum og høsnarungar, sum børnini kunnu síggja.
Kl. 14.00: Vit fara at grilla.
Tónleikur við Jórunn Gudmundsen og Hans Ravnsfjall.
Kunning um hjartastartaran; møguleiki fyri fólk við fyrstuhjálparskeið at tekna seg til skeið, at læra at brúka hjartastartaran.
Kunning um samvelting; møguleiki fyri at seta seg á lista til nýtslu av jørð til at velta á – at gera sær ein køkshava.
Sunnudagur 27. mai:
Vága Gongufelag skipar fyri gongutúri til Jatnagarðar; ein spennandi og fantastiska flottur túrur.


text:
Lydia Didriksen námslektari
Lydia Didriksen er sett sum námslektari lestrarárið 2015-16 á Megindeildini fyri hugvísindi, samfelagsvísindi og námsvísindi og fer at undirvísa læraralesandi í føroyskum.
Hon er útbúgvin lærari og skúlabókavørður og hevur undirvíst í máli í Tórshavnar kommunu í mong ár. Hon hevur verið lærugreinaráðgevi og sitið í uppgávunevndum; hon hevur ritstjórnað Les-bókarøðini og saman við Birgit Arge skrivað Kom og skriva-røðina, og Lydia hevur undirvíst í skrivinámsfrøði á Námsvísindadeildini í fleiri umførum.
Harafturat hevur Lydia bachelorprógv í føroyskum og leggur seinastu hond á masternám í somu lærugrein komandi árið. Og so hevur Lydia eisini skrivað skaldsligar tekstir til børn, ung og vaksin.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Hesi mál verða viðgjørd á bygdarráðsfundi, onsdagin tann, 07. oktobur 2018. kl. 19.30.
Sumbiar Kommuna
Mál nr. 01/09
- Tilboð uppá innbúgv til samkomuhúsið.
Mál nr. 02/09
- Skriv frá Hallur Augustinussen viðv. ljós á bygningi í Ònavík.
Mál nr. 03/09
- Stuðuls umsókn vegna føroyska barnadansin í vetur.
Mál nr. 04/09
- Fyrispurningur viðv. matr. Nr. 105b
Mál nr. 05/09
- Skriv frá skúla leiðaranum, viðv. plásstrotið í skúlanum.
Mál nr. 06/09
- FÆ 2019 1. Viðgerð.
Til støðutakan/kunning.
- Skattatølini.
- Samkomuhúsið kostnaður til d.d
- Kunning um ein tilboðs prís uppá graslíkið.
- Kunning um tóm hús í sóknini.
- Framløga frá umboðið frá Inspark viðv. møguleikum til eitt komandi spælipláss. (kl. 19:30 verður hann her)
Til lukkaðan fund.
Dagført yvirlit við fundarskráum, og fundarsamtyktum finst við at trýsta á HER.
Sumbiar Kommuna


text:
Ruddingardagar 2018
Árligu ruddingardagarnir í Eiðis kommunu verða frá 29. mai til leygardagin 02. juni.
Heitt verður á allar borgarar um at rudda og fríðka um í sínum nærumhvørvi.
LEYGARDAGIN 02. JUNI
Ókeypis felagsmorgunmatur kl. 10.00 í høllini
Húskini fáa plantupakkar heim við.
Síðan verður farið at rudda, tit eru vælkomin at rudda í felag t.v.s. at fólkið uppi í Kolli samlast at rudda uppi í Kolli, og fólkið á Flatabø samlast at rudda á Flatabø.
GRILLING Í MÚLAVÍK
Ruddingarvikan endar leygardagin 02.juni kl 19:00 við hugnaligar sangløtu í Múlavík.
Bygdaráðslimir grilla til øll. Sunkist verður eisini at fáa. (tiltakið og matur eru ókeypis).
Um tørvur er á tí, eru amboð til taks og fáast við at venda sær til Petur Páll tlf 740440.
Ruskposar útvegast á kommunuskrivstovuni á Eiði.
Bingjuplássið hevur opið soleiðis á ruddingardøgunum:
Týsdag: 14:00 – 16:00
Mikudag: 14:00 – 16:00
Hósdag: 14:00 – 16:00
Fríggjadag: 14:00 – 16:00
Leygardag: 10:00 – 18:00
(Sambært galdandi reglum, skal ruskið skiljast í tað, ið kann brennast og so annað burturkast)
Vegna Trivnaðarnevndina í Eiðis kommunu.
Ingun, Konrad og Hans Jákup


text:
Ari av Rana
01.01.2018 - 17:12
Ítróttur > Ítróttur > Fótbóltur
Tríggir dystir eru júst liðugt spældir í Premier League. Størsti spenningurin var á Turf Moor, har Burnley tók ímóti Liverpool.
Leingi sá út, sum um at einki mál fór at koma í dystinum. Fyrri hálvleikur var málleysur, og tað var ikki fyrrenn Sadio Mané bankaði bóltin í kassan í 61. minutti, at Liverpool legði seg á odda.
Burnley vísti tó hví teir eru fremst av teimum uttanfyri “tey stóru seks”, tá íslendingurin Johann Berg Gudmundsson tætt undir málinum skallaði bóltin í málið í 89. minutti.
Bæði liðini trýstu síðastu minuttirnar, og tað var Liverpool, sum megnaði at finna sigursmálið í 94. minutti, tá fríspark bleiv spælt víðari av Dejan Lovren til Ragnar Klavan, sum beint undir málinum fekk skalla bóltin í málið.
Leicester City hava spælt seg upp síðstu vikurnar, og vunnu teir í dag 3-0 á heimavølli á Huddersfield Town. Riyadh Mahrez legði Leicester á odda við einari flottari innara síðu setti bóltin í málið. Í 60. minutti økti Islam Slimani til 2-0, tá hann lobbaði bóltin uppum Huddersfield málmannin og í málið. Í síðsta minutti setti Marc Albrighton róliga bóltin í málið til endaligu støðuna 3-0.
Newcastle United vann 1-0 á útivølli á Stoke City. Einsamalla málið varð skorað í 73. minutti, tá Ayoze Perez beint frammanfyri málinum fekk sent bóltin í málið eftir flottum innleggi.
Dagsins síðsti dystur byrjar kl. 17:30, tá Manchester United er á vitjan hjá Everton.


text:
OKKARA heim – ikki tikið úr einum blaðið
Skrivað: Emma Petersen
Í einum stórum Norðsetur húsum frá 2000, sum standa í Klaksvík, býr ein fitt lítil familja, sum telir 3.
Aksel A. Dalsgaard er 25 ár, útbúgvin húsasmiður, men arbeiðir sum alari á Bakkafrost, ímeðan Marta Heldarskarð er 21 ár og lesir til sjúkrarøktarfrøðing. Saman eiga tey sonin Sámuel A. Heldarskarð, sum er 1 ár.
Marta greiðir frá:
Vit keyptu húsini í November 2016, men upprunaliga eru tey bygd av Norðsetur og vórðu tey liðug í 2000. Síðani vit keyptu tey, hava vit bert mála loft, veggir listar og vindeygu.
Vit hava 2 inngongdir, har tann eina førir inn til vaskirúmið, sum vit eru ótrúliga glað fyri. Í vaskirúminum hava vit vaskimaskinu, turkitrumlu og flestu jakkar og skógvar inni, so tað ikki óruddar so illa í sjálvari gongini. Hin inngongdin førir inn til eina gongd, har trappurnar eisini eru, sum føra uppá loft.
Les víðari niðanfyri lýsingina
Eisini hava vit 2 stovur, har tann á ovaru hæddini mestsum bert verður brúkt onkrar løtur hjá mær at gera skúlating í.
Køkurin og stovan, sum eru á niðara hæddini er eitt stórt rúm fyri okkum og kemur tað sjálvdan fyri, at hurðarnar eru aftur ímillum rúmini. Ta stovuna eigur Sámuel ein stóran part av, av tí at hann hevur tað mesta av sínum lekum har og eitt stórt tipi-telt at hugna sær í. Umframt tað, eru stovan og køkurin innrættað sum hjá flestu fólkum.
Á ovara hæddini eru so 4 kømur, har 2 av teimum ikki eru innrættaði. Eitt fer at gerast til eitt gestakamar, har hitt er ætlanin at gera til eitt walk-in-closet, sum eg síggi alvorliga nógv fram til verður liðugt. Vit 3 deilast so um hjúnarrúmið, og kamarið hjá Sámuel verður í løtuni bert brúkt til hjá honum at spæla inni í til tíðir.
Eg havi meir ella minni altíð havt áhuga fyri innrætting, men vit hava ikki valt at innrætta eftir nøkrum ávísum stíli. Vit hava heldur valt at innrætta alt eftir, hvat okkum dámar og hvat tað er, sum fær okkum at føla, at okkara heim er OKKARA heim, og at tað ikki bara er tikið beint úr onkrum blaði. Eg havi heldur ikki lagt meg eftir ávísum merkivørum, men hava vit keypt bæði møblar, búnýti og onnur ting alla møguliga staðni frá.
Áðrenn vit keyptu húsini leigaðu vit eina íbúð og tá vildu vit helst ikki brúka alt ov nógvan pening uppá nakað, sum bara var fyribils. Nú tá vit hava keypt hús, kann eg enduliga gera mínar dreymar um til veruleika. Vit hava ikki búð her so leingi enn, so vit hava enn nógv, sum manglar at gerast og hava vit nógvar villar ætlanir. Av tí at tað krevur nógvar tíð, orku og pening, so verða projektini gjørd í smáum so við og við.
Í roynd og veru havi eg ongantíð orduliga hugsa um, hvat MÍN stílur er. Stílurin er nokkso blandaður, har stovan og køkurin eru farvuleys, ímeðan stovan í ovaru hæddini hevur eitt stórt heimskort, sum inniheldur nógvar litir. Hvítt, svart, grátt og træ ganga tó aftur í næstan øllum rúmunum og eru tað litir, sum ongantíð fara av móta.
Ting, sum hava eina persónliga søgu aftanfyri seg fara nokk altíð at vera tey bestu tingini við einum heimi. Dømi, er fyrsta tekningin, sum Sámuel hevur teknað, eitt ting sum vit eru sera glað fyri. Hana rammaðu vit inn og hongur hon uppi.
Les víðari niðanfyri lýsingina
Kamarið hjá Sámuel er tað rúmið, sum eg eri glaðar fyri. Hann var bert 3 mánaðar, tá vit fluttu inn í húsini og var hansara kamar tað fyrsta rúmið, ið varð gjørt, tí eg hevði leingi gingið og droymt um, at sloppið at innrættað eitt barnakamar. Hóast kamarið ikki er tikið í brúk enn, so eri eg sera glað fyri úrslitið higartil. Tað stuttliga er eisini, at Sámuel er líka imponeraður hvørja ferð vit fara inn í kamarið og dámar honum best seingina, sum er meir sum ein hola fyri hann í løtuni.
Tað, at sonurin fær verið eitt barn í hvørjum einstaka rúmi, er tað sum er mest umráðandi fyri okkum. plantur og annað, ið kann brotna verður tískil ikki sett niður á ta hæddini, har hann røkkur til. Eitt annað, sum eisini er umráðandi fyri okkum er, at Sámuel fær havt síni ting í teimum rúmunum, sum vit eru í, so at rúmini ikki verða so modernaði, at tað ikki er pláss fyri honum í gerandisdegnum. Í køkinum og stovuni halda vit til meginpartin av degnum og har eru vit mest saman sum familja. Tað kann vera við døgurðaborðið, á sofuni, ella á gólvinum saman við øllum leikunum, sum Sámuel spælir við.
Góð ráð at hava huga, tá ein skal innrætta
“Your home should tell the story of who you are, and be a collection of what you love – brought together under one roof”
Deil Hesa Greinina


text:
Henrik Old: Arbeiðseftirlitið skal aftur verða sjálvstøðugt
Henrik Old vil hava Arbeiðseftirlitið og Brunaumsjónina samansjóðað í ein stovn. Hann vónar at fáa økt játtanina til Arbeiðseftirlitið við einari góðari millión krónum afturat í hesum valskeiðnum og vil fegin geva stovninum greiðari politiska uppbakking.
Ingolf S. Olsen – PRESS
Arbeiðsumhvørvið skal uppraðfestast, tað stendur í fylgiskjalinum til samgonguskjaldið, og stendur tað til Henrik Old, samferðslumálaráðharra, so verður Arbeiðseftirlitið skjótt aftur ein sjálvstøðugur stovnur.
Arbeiðseftirlitið var ein sjálvstøðugur stovnur til 2011, tá tað formliga varð lagt undir Heilsufrøðiligu Starvsstovuna.
Tá landsstýrið varð skipað tíðliga í fjør heyst, bar býtið av málsøkjum boð um, at henda samgongan hevði aðrar ætlanir við Arbeiðseftirlitinum enn undanfarna samgongan.
Tí stovnurin varð lagdur undir Samferðslumálaráðið, sjálvt um hann framvegis formliga er ein eind undir Heilsufrøðiligu Starvsstovuni, sum er ein stovnur undir Vinnumálaráðnum.
Parlag við Brunaumsjónina
Sjálvt um Arbeiðseftirlitið skal hava sítt sjálvræði aftur, so verður tað tó ikki einsamalt. Politiska ætlanin er nevniliga at leggja Arbeiðseftirlitið og Brunaumsjón Landsins saman í ein sjálvstøðugan stovn. Brunaumsjón Landsins er í dag stovnur undir Fiskimálaráðnum.
- Arbeitt verður við málinum, og vónandi verður komið á mál í góðari tíð í hesum í valskeiðnum. Tað er meira náttúrligt, at Arbeiðseftirlitið og Brunaumsjónin verða sjóðað saman í ein sterkan stovn, enn at Arbeiðseftirlitið bara er ein eind undir Heilsufrøðiligu Starvsstovuni, sigur Henrik Old.
Hann harmast skerjingina av Arbeiðseftirlitinum, sum byrjaði fyri seks-sjey árum síðani, og ætlar at fáa orkuna aftur á sama støði, sum hon var áðrenn skerjingina.
- Vit øktu játtanina til Arbeiðseftirlitið við 600.000 krónum í ár, og høvdu vit fingið tvær ferðir tað afturat í hesum valskeiðnum, so hevð eg verið nøgdur, sigur Henrik Old.
Játtanin í ár er 4,1 millión krónur
Broyttur arbeiðsmarknaður
Tað er upp á nógvar mátar blivið nógv betri skil á arbeiðsmarknaðinum hesi seinastu árini, hvat trygd viðvíkur, heldur hann, men tørvurin á einum sterkum og vælvirkandi Arbeiðseftirliti er kortini ikki vorðin minni.
- Tað er hent ótrúliga nógv hesi seinastu árini. Eg ivist ikki í, at tað serliga eru tey ungu, sum dríva verkið. Tey eru meira tilvitað um hesi tingini, enn man var fyrr, og tey finna seg ikki bara í hvørjum sum helst.
- Enn haltar kanska eitt sindur onkustaðni, men gjøgnumgangandi haldi eg, at vit eru á hædd við hini Norðurlondini, tá tað ræður um tað fysisku trygdina á føroyskum arbeiðsplássum. Og tað, er tað, vit skulu stremba eftir – at vera á hædd við hini Norðurlondini – og ikki smæðast at kopiera teirra skipanir. Norðurlond hava ein høgan standard, og tað er ikki neyðugt at uppfinna tann djúpa tallerkin av nýggjum, hvørja ferð okkurt skal gerast viðvíkjandi arbeiðstrygd, sigur Henrik Old.
Málið hjá honum er at gera politisku uppbakkingina til Arbeiðseftirlitið sjónligari, enn hon er í dag.
- Arbeiðseftirlitið hevur víðar heimildir, men vit sum politiskur myndugleiki skulu vera betri til at signalera, at tað eisini er í lagi at brúka hesar heimildirnar. Til dømis tá ið eitt álvarsligt óhapp ella vanlukka hendir á einum arbeiðsplássi, so eigur tað at vera føst mannagongd, at arbeiðið steðgar, til orsøkin til hendingina er funnin, og vandin fyri eini endurtøku er burturbeindur.
- Har skulu ongi atlit takast til, um tað kanska liggja 30 tons av upsa, ella 100 tons av makreli, sum so ikki kunnu virkast. Heimildirnar eru har, men eg ivist í, um tað er nóg væl útgreinað, at tað eisini er slíka atferð, vit vænta okkum av Arbeiðseftirlitinum, sigur Henrik Old.
Avrik og strongd
Men trygd á arbeiðsplássinum snýr seg í dag eisini um annað enn at verja lív og limir.
- Nú er serliga nógv uppmerksemi um tað sálarliga arbeiðsumhvørvið, tí tað vísir seg, at alt ov nógv fólk leggjast fyri av strongd. Hví tað er, er ikki gott at vita, men eg giti, at ein orsøk er henda ógvusliga fokuseringin upp á avrik. Eg havi ongantíð orka fyri hesum avrikssáttmálunum, sum hava vunnið fram seinastu árini.
- Teir minna meg um tann gamla sjálvdráttin umborð á fiskiskipum. Tað var bara hugt eftir, hvør dróg mest inn um lúnningina. Men tann, sum fiskaði minst, var kanska raskastur at gera reint – eisini fiskin hjá hinum, sum hann tó onki fekk fyri. Soleiðis er í flestu arbeiðsviðurskiftum, at tað er órættvíst bara at stara seg blindan upp á ein part av samlaðu myndini, sum kann mátast.
- Eg haldi, man skal vera eitt sindur varin við at máta alt, sum gjørt verður á einum arbeiðsplássi, upp á handa mátan. Tað má snarast aftur frá hesum, so at fólk føla, at tey hava gjørt tað, tey skulu á arbeiðnum, uttan at tað hvørja ferð skal leggjast fyri ein stjóra ella arbeiðsleiðara til dóms, sigur Henrik Old.


text:
Tað var greitt frá fyrstu tónunum, sum fólk hoyrdu frá bólkinum í 1991, at Enekk var nakað heilt serligt.
Bólkurin skapti við grundarlagi í fólkatónleikinum sítt heilt egna ljóð og úttryk. Við Kára Sverrisson sum eyðkendum sangara og oddamanni gjørdist Enekk nakað av tí mest spennandi og nýskapandi, sum var í føroyskum tónleiki í nítiárunum.
Fyrsti sangurin hjá Enekk, sum almenningurin fall fyri, var Eru Vit Til?, sum var á útgávu hjá Amnesty International í 1991. Tvey ár seinni kom fyrsta útgávan hjá Enekk, Andlit Hins Tigandi, og tá løgdust sangir sum Tú Og Eg Og Trøllini, Rakiya, Bautain Á Deyðsheyggi og Morð Í Køkinum afturat.
Enekk var serliga virkin í 90’unum, tá ið teir góvu tríggjar útgávur út, og í 2004 kom tann fjórða. Seinastu árini hevur Enekk ikki verið virkin á sama hátt, men av og á finna teir saman til serstakar framførslur.
Í august leitar tann upprunaliga manningin saman til framførslu á SummarFestivalinum. Kári Sverisson, Agnar Lamhauge, Óli Olsen og Høgni Klakkstein, sum allir vóru við at spæla fyrstu útgávuna inn, verða við á SummarFestivalinum.


text:
Heidi Karolina Midjord
26.05.2017 - 17:16
Mentan > Mentan > Stevnur & festivalar
- Við Norðoyastevnuni byrjar eisini hitt føroyska summarið.
Soleiðis sigur Jógvan Skorheim, borgarstjóri í Klaksvíkar kommunu, sum gleðir seg nógv til hesa stevnu, ið er hin fyrsta í árinum. Hann lýsir Norðoyarstevnuna sum avslappandi og friðarliga har tað er møguligt at njóta øll tey ymisku tiltøkini, og okkurt er til øll.
Jógvan væntar at nógv fólk koma, bæði á gátt, og eisini til sjálva stevnuna, har nógv fólk savnast til m.a. kappróður, skrúðgongu og framsýningar.
- Norðoyastevnan er ein næstan aldargamal siður, sum mennist hvørt ár. Soleiðis er stevnan ein samanrenning ímillum siðvenju og nýhugsan. Sumt er, sum tað altíð hevur verið, sigur borgarstjórin.
- Skrúðgongan við hornorkestrinum, kappróðurin og midnáttarsangurin eru øll siðbundin tiltøk. Tey eru har, sum tey eiga at vera - í stevnuhjartanum. Men samstundis leggjast eisini nýggj tiltøk og nýggjar siðvenjur afturat.
Norðoyarstevnan 2017 verður sett í kvøld klokkan 19, og heldur áfram alt vikuskiftið.


text:
Orð: Gerard T. Noel
Lag 1: Franz Joseph Haydn
Lag 2: Johann Crüger
Týtt: Victor Danielsen
1. Eins og vit við sakni væl
mangan vin á foldum minnast,
ynskjandi, at skjótt hann skal
glaður her við okkum finnast,
so í dag vár fundur er:
Hjartamál er minnið her.
2. Fyri okkum vildi tú
her á deyðans træi bløða,
fyri okkum bert tú nú
bønir fram í Himli høga;
greitt og klárt tú okkum beyð
her at minnast á tín deyð.
3. Men tá her vit um títt borð
setast fleiri ella færri,
minnast vit títt egna orð,
at tú ert her sjálvur, Harri!
Gleði søt og troyst tað er –
lat tín Anda tala her!


text:
Í dag, 6. desember, eru 10 ár síðani lýsingastovan Sendistovan lat upp fyri fyrstu ferð. Sendistovan var samanrenningin millum Reproz og Team85, sum stutt frammanundan eisini hevði keypt Dekostovuna. .
Sendistovan sigur, at endamálið var at savna førleikar og kreativar kreftir, so sjálvt tær størstu og mest krevjandi uppgávurnar kundu loysast í Føroyum.
- Og tað má sigast at vera rokkið, tí millum størstu avbjóðingarnar, sum Sendistovan hevur megnað, er samleikaskiftið frá Kall til Vodafone yvir nátt, samlaða skeltingin av Vága floghavn, samleikaskiftini frá Føroya Banki til BankNordik umframt Sparbank í Grønlandi og Amagerbanken í Danmark til BankNordik. Eisini eru nógvar heimasíður mentar, skeltakonsept sniðgivin, lýsingaherferðir framdar og nógvar fyritøkur og stovnar hava fingið teirra samleika og búmerki sniðgivið á Sendistovuni, herundir Posta, Glasir, Katrina Christiansen, Landsbanki Føroya, Kringvarpið, Okkara, Landsverk, Ítróttaháskúlin, Kaffihúsið, Januar og nógv, nógv fleiri, slær Sendistovan fast.
- Dreymurin var at savna bestu sniðgevarnar og bestu kreativu heilarnar undir sama tak sum bestu strategisku førleikarnar og harvið skapa bestu karmar fyri at menna hesa vinnuna í Føroyum. Ikki bara tað, men at hava eina slíka stødd, at vit kunnu lofta øllum, bæði skjótt og væl, líkamikið stødd og slag av samskiftisuppgávu, sigur Christian Nagata, nevndarformaður, í hesum sambandi.
Saman, sundur og tó
Fyrr í ár valdi Sendistovan at taka gamla navnið Dekostovan fram aftur, og rekur nú skelta- og dekovirksemið undir navninum Dekostovan.
- Hetta var eitt tilvitað val, tí vit ynsktu at reindyrka bæði økini og geva starvsfólkunum røttu karmarnar at arbeiða undir, og kundum tær bestu loysnirnar, sigur Niels Arge Gálan, stjóri.
- Soleiðis er Sendistovan ein rein lýsingastova, og Dekostovan ein rein skeltaverkstova, við øllum sum tað viðførir.
Móttøka 5. januar
Føðingardagurin verður hildin saman við starvsfólkum í dag, og 5. januar 2018 verður móttøka í hølunum í Stiðjagøtu 11, har Sendistovan og Dekostovan halda til.
Um tú veitst okkurt, sum VP ikki veit - skriva so til vp@vp.fo


text:
Tað fekk øði í nógv, tá ið eitt video varð lagt út sunnudagin, sum vísti ein burturhugaðan bilførara, ið koyrdi á nakrar gæs, sum vóru á veg yvirum vegin við Leynatunnilin. Men lastbilførarin, sum legði upptøkuna út á netið, sigur, at hetta er bert ein brøkpartur av tí, ið lastbilsjafførar dagliga uppliva í ferðsluni.
Les eisini: Løgreglan: - Hetta handlar ikki um gæs, men um at leggja myndir út av fólki uttan samtykki
- Tað, sum hendi sunnudagin, var, at fyrst kom ein bilur úr Leynatunlinum, sum sá gæsnar og sneiddi spakuliga rundanum gæsnar og koyrdi víðari. Samstundis kemur viðkomandi bilur, ið rendi á, aftaná og blívur við at koyra við somu ferð - og tað síðsta, eg síggi, tá eg koyri framvið bilføraran, er, at viðkomandi hyggur ikki eingongd upp, sigur lastbilførarin.
- Hann koyrdi forbí allan treylaran sum hann var, áðrenn hann legði til merkis, at hann hevði eina gás undir bilinum. Og um tann fyrsti bilurin hevði steðgað, so hevði viðkomandi rent so beint í reyvina á honum, sigur lastbilførarin.
Lastbilførarin sigur, at tað var ongantíð ætlanin, at nakar skuldi heingjast út, ella at sjónbandið skuldi kunna deilast millum fólk, og hann hevur tí tikið tað niður aftur.
- Eg haldi ikki ordiliga, at allur sannleikin kemur fram, og tað er tað, sum feilar. Eg dugi ikki at siga, hvør viðkomandi er - og um nakar annar hevur tikið mynd, sum navngevur persónin, so skal eg so ikki standa til svars fyri tað.
- Tað er keðiligt, at fólk fáa ilt í reyvina av tí, tí tað er sum so líkamikið, hvør talan er um. Sjónbandið varð langt út fyri at vísa á, hvussu grelt tað stendur til í ferðsluni í Føroyum. Fólk vita slett ikki hvat fyrigongur í ferðsluni, men vit síggja tað - vit sita so høgt, at vit síggja alt, sigur lastbilførarin og leggur afturat, at løgreglan ikki hevur tikið samband upp við hann enn um at hava tikið mynd uttan samtykki.
Hann heldur, at tað átti at borið til hjá løgregluni at brúkt upptøkurnar frá lastbilunum fyribyrgjandi, tí løgreglan fær ikki verið allastaðni uppá ein gang.
- Hevði tað verið sum í Norra, so høvdu teir stóru bilarnir givið løgregluni upptøkurnar, og so kann løgreglan brúka tilfarið. Tað er ikki til at skilja, at løgreglan ikki kann brúka upptøkur frá lastbilum, tí lógin ikki heimilar tí. Mann kann fyribyrgja óluksáliga nógvum ferðsluvanlukkum við upptøkunum, sigur lastbilførarin.


text:
Snar spyr Torkil V. Rasmussen, løgfrøðing og undirvísara á Fróðskaparsetri Føroya, um týdningin av nógv umrøddu § 14, stk. 2 í hjúnabandslógini, ið viðvíkur signing av borgarligum hjúnabandi.
Torkil leggur afturat samrøðuni, at tað er ein spurningur, nær ein prestur hevur skyldu at víga, tí atlit skulu takast at átrúnaðarfrælsinum hjá einstaka prestinum.
- Viðvíkjandi mannagongdini, nú uppskotið er samtykt, er málið tó ikki loyst eftir einum degi, tí talan er um tríggjar broytingarlógir, sigur Torkil og vísur til, at tvær teirra skulu setast í gildi av avvarðandi danska ráðharranum, og tann eina skal leggjast fyri Fólkatingið. Tær tríggjar broytingarlógirnar eru Lov for Færøerne om rettens pleje, Lov om ægteskabets retsvirkninger og Lov om ægteskabets indgåelse og opløsning, eisini kallað hjúnabandslógin.
- Tær báðar síðstnevndu broytingarlógirnar kunnu setast í gildi við kongligari fyriskipan, sum er eitt slag av kunngerð, ið avvarðandi danski ráðharri kann seta í gildi fyri Føroyar, tí at danska heimildarlógin ásetir: "Loven, bortset fra § 3, kan ved kongelig anordning helt eller delvis sættes i kraft for Færøerne og Grønland med de ændringer, som de færøske og grønlandske forhold tilsiger."
Fyrstnevndu lógina skal Fólkatingið seta í gildi við broyting í Lov for Færøerne, tí tað er ikki heimild fyri at seta hana í gildi fyri Føroyar við kongligari fyriskipan eins og í hinum báðum førum.
Tó ásetir samtykta broytingaruppskotið hjá Løgtingsins trivnaðarnevnd, at hjúnabandslógin ikki kemur í gildi, fyrr enn grein 14, stk. 2 er strikað ella umorðað:
“Anordningen træder i kraft, når § 14, stk. 2 i anordning om ægteskabs indgåelse og opløsning er ophævet eller omformuleret således, at den ikke giver ret til velsignelse af borgerligt indgået ægteskab mellem to personer af samme køn.”
- Sostatt skal løgtingið helst samtykkja enn eitt ríkislógartilmæli um, antin at strika ella orða grein 14, stk. 2 av nýggjum, sum síðan aftur skal latast avvarðandi danska ráðharranum, sum - treytað av, at allir heimildarspurningar eru í lagi - kann seta ta seinnu broytingarfyriskipanina í gildi fyri Føroyar. Tá kemur tann fyrra fyriskipanin í gildi, og ikki fyrr enn tá kunnu samkynd giftast borgarliga í Føroyum, sigur Torkil V. Rasmussen, løgfrøðingur.
Oliari móti Italia
Tann 21. juli í 2015 dømdi evropeiski mannarættindadómstólurin í Strassbourg (EMD) Italia fyri at hava brotið artikul 8 í evropeiska mannarrætindasáttmálanum (EMRS), ið verjir rættin til familjulív.
- Málið varð ikki lagt fyri Stórkamarið hjá EMD, og tískil gjørdist dómurin hjá fyrsta instansi endaligur tann 21. okt. 2015, tí mann hevur vanliga eina tríggjar mánaða freist at skjóta dómin fyri Stórkamarið, sigur Torkil V. Rasmussen, løgfrøðingur.
- Málið snúði seg í stuttum um trý pør av samkyndum monnum, sum stevndu Italia fyri ikki at heimila samkyndum at giftast, ella at ganga í okkurt slag av skrásettum parlagi, ið eru dømi um skipanir, ið tryggja samkyndum pørum grundleggjandi borgarlig rættindi til eitt nú at arva hvønn annan og at uppihalda hvørjum øðrum, sum vanligar avtalur ikki kunnu tryggja á nøktandi hátt.
Sambært EMD hevði ein meiriluti av teimum londum, sum hava tikið undir við EMRS, tryggjað samkyndum hesi rættindini við lóggávu, ið heimilar samkyndum hjúnabandi, skrásettum parlagi ella líknandi. EMD kom til ta niðurstøðu, at Italia hevði sostatt brotið sínar skyldur sambært EMRS grein 8 við ikki at tryggja samkyndum parløgum hesi rættindi og skyldur, sigur Torkil V. Rasmussen.
- Føroyar innlimaðu EMRS í sína lóggávu tann 1. mai í 2000. EMRS er sum rættarkelda á hægri støði enn vanlig lóg, og áleggur Føroyum skyldur at tryggja og virða grundleggjandi politisk og borgarlig rættindi. Sostatt hava Føroyar eisini skyldu at fylgja venjuni hjá EMD, tá ið EMRS verður tulkað.
- Áðrenn hjúnabandslógin kemur í gildi, eru Føroyar og Italia, mær vitandi, tey einastu londini í Vesturevropa, ið ikki tryggja samkyndum pørum nøkur grundleggjandi borgarlig rættindi til familjulív, samsvarandi EMRS grein 8, sigur Torkil V. Rasmussen at enda.
Uppgávur:
1. Hví sigur løgfrøðingurin, at tað ikki er neyðugt at lóggeva um signing av hjúnabandi?
2. Metir løgfrøðingurin, at tað er neyðugt at strika ella at broyta § 14, stk. 2, um vit vilja nokta samkyndum kirkjuliga signing?
3. Í hvønn mun metir løgfrøðingurin, at prestar í fólkakirkjuni hava eina skyldu at signa eitt borgarligt hjúnaband?
4. Nær kunnu samkynd væntandi giftast borgarliga í Føroyum?
5. Nær innlimaðu Føroyar EMRS í sína lóggávu?
6. Hvat merkir dómurin Oliari móti Italia fyri skylduna hjá Føroyum í mun til EMRS grein 8?


text:
Eftir at hava verið á ferð síðan hóskvøldið, er Nám X hópurin nú komin til Berlin í øllum góðum.Ferð yvir land og hav gekst væl, og biður Nám X góða nátt, nú klokkan er vorðin 01.12 sunnunátt.Á skránni fyri sunnudagin
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Sverri Egholm
07.12.2017 - 17:16
Tíðindi > Samfelag & Politikkur > Landspolitikkur
Javnaðarflokkurin og Sjálvstýri missa ein tingsess hvør, Tjóðveldi, Framsókn og Miðflokkurin standa í stað meðan stóru andstøðuflokkarnir Fólkaflokkurin og Sambandsflokkurin fáa hvør sín tingsess afturat.
Tað vísir nýggj veljarakanning, sum Gallup hevur gjørt fyri Kringvarpið og Miðlahúsið.
Stóri taparin í veljarakanningini er Javnaðarflokkurin, sum hevði fingið 20,9% av atkvøðunum, um val var í dag í mun til 25,1% á valinum í 2015. Hetta er ein afturgongd á 4,2%.
Fólkaflokkurin er flokkurin sum gongur mest fram, og hevur eina framgongd á 2,5% og kemur upp á 21,14% í mun til 18,9% á valinum seinast.
Fult yvirlit sæst á kvf.fo her


text:
Jákupsskel riggar eisini at eta rá, skilst. (Shutterstock)
Hvat sigur tú, havbit?
Fiskivinna og alivinna hava báðar sum felags mál at útvega proteinríkan fisk til svangar magar, hóast talan er um rættiliga ymiskar vinnur; men nú vilja føroyingar eisini umhugsa ein millumveg, ið bæði umfatar aling og fiskarí: havbit.
Eitt áhugavert tingmál varð í allari stillheit kvikliga samtykt í vár, við breiðari undirtøku: Løgtingsmál nr. 128 /2017: Uppskot til samtyktar um at Føroyar skulu gera seg galdandi innan havbit av laksi og skeljaaling. Samtyktin sigur í stuttum at “Løgtingið heitir á landsstýrið um at seta niður bólk av serfrøðingum til at kanna og gera frágreiðing um, hvussu Føroyar kunnu gera seg galdandi innan havbit av laksi, og hvussu farast kann undir skeljaaling í Føroyum og grundað á frágreiðingina leggja fyri Løgtingið frágreiðing um hetta.”
Havbit—ein stór vinna í Japan, Alaska og aðrastaðni—er ein blanding av aling og fiskaríi, soleiðis at skilja at talan er um at ala smolt, men ístaðin fyri at ungfiskurin verður sleptur í aliring á sjónum at búleikast í fram til tøku og slakt, verður hann longu sum smærri yngul sleptur leysur á sjógv—hann vil av sær sjálvum instinktivt sum kynsbúgvin, tá gýtingartíðin kemur, leita inn aftur á tann firðin har hann varð sleptur sum yngul, og tá liggur væl fyri at fiska hann.
Ein eyðsýndur fyrimunur við havbiti er at fiskurin hvørki skal fóðrast ella verjast alla sína lívsringrás, og at roknast kann við at hann fær ta heilsubestu og mest natúrligu føði sum hann yvirhøvur kann fáa: tað sum hann sjálvur finnur sær í sjónum.
Soleiðis sparir havbit sum framleiðsluháttur nógvan pening og tryggjar samstundis hægstu vørudygd, umframt at borga fyri lívfrøðiligari burðardygd um rætt verður farið fram. Hinvegin er eftirlitið minni—tú gevur upp tað nógva av fiskinum, tí ein stórur partur kemur ongantíð aftur.
So fyri at fáa lønsemi í krevst at nóg stór mongd av yngli verður slept út, soleiðis at um bert ein lítil prosentpartur kemur aftur so loysir tað seg kortini búskaparliga at framleiða ynglið, halda skil á nær tað fer at venda aftur sum stórur og góður fiskur, og síðani at fiska tað upp. Sum skilst er tað júst slíkir spurningar ið talan verður um at hyggja nærri at sambært nevndu løgtingssamtykt, hvørs uppskot kom frá Edmundi Joensen via Sambandsflokkin.
Aðrir spurningar sum hugsandi vilja stinga seg upp snúgva seg um viðurskifti av alskyns slag, fyrst og fremst lívfrøðiligum og tekniskum men eisini handilsligum, umframt roknskaparligum og lógarligum. Eitt nú, um tú hevur slept eina millión yngul út á sjógv—fyri at taka eitt tilvildarligt tal—hvussu skal virðið á tí bókast? Eitt annað: skulu fiskarnir eyðmerkjast so tøkan/veiðin kann knýtast at ognarrætti alarans, ella er tað betri við onkrum slag av serligum veiðirættindum til slíkan fisk á avmarkaðum økjum á teimum firðum fiskurin varð sleptur sum yngul?
Les meira...


text:
Nýggjur námslektari á Søgu- og samfelagsdeildini
Súsanna Olsen er sett i starv sum námslektari á Søgu- og Samfelagsdeildini.
Talan er um eitt tíðaravmarkað starv í 1 ár. Súsanna, ið er útbúgvin stjórnmálafrøðingur (cand.scient.pol), kemur at undirvísa á samfelagsligu fakunum á deildini, og annars at luttaka í menningini av verandi útbúgvingartilboðum.
Súsanna Olsen hevur drúgvar royndir við vaksnamannaundirvísing, eisini á universitetsstigi. Hon hevur seinastu árini havt undirvísingarstørv í Danmark, virkað sum deildarleiðari, umframt undirvíst og verið við til at ment útbúgvingartilboðini á Námsvísindadeildini á Setrinum. Hon byrjar í starvinum 1. november.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Sverri Egholm
26.07.2015 - 22:03
Tíðindi > Vinna & Tøkni > Tøkni & vísindi
Hakkingarfelagsskapurin Anonymous leggur seg nú av álvara upp í grindadrápið. Í øllum førum um ein skal trúgva einum video sum Youtube brúkarin “Operation Seaworld” hevur lagt út.
- Føroyar eru Taijii fyri norðan. Vit kunnu ikki longur sita og gera einki, sigur felagsskapurin í videoupptøkuni.
Portalurin hevur seinastu dagarnar verið raktur av álopum. Stóran part av fríggjakvøldinum og leygardagin fyrrapartin riggaði Portalurin sera illa orsaka av hesum álopunum.
Talan var um eitt so kalla DDoS álop. Hesi álop hava sum endamál at ovtyngja servararnar til heimasíðuna, so hon ikki er tøk longur.
Saman við føroysku KT fyritøkuni Synack loystu vit trupulleikan og Portalurin er nú nógv betri brynjaður til álop enn áður.
Niklái Nysted, stjóri á Knassum sum eigur og rekur Portalin metir ikki at hetta er Anonymous, sum vit vanliga hoyra um.
- Eg rokni við at hetta er ein bólkur fyri seg, sum bara brúkar sama heitið. Anonymous seta seg vanliga betri inn í mál, áðrenn teir leggja seg uppí, sigur Niklái.
Upptøkan hjá Operation Seaworld sæst niðanfyri:


text:
Kokain
Kokain (frøðiheiti: benzoylmethyl ecgonine) er slag av rúsevni vunnið úr kokabløðum. Kokain verður eisini rópt coke, kavi ella C. Kokain fæst sum pulvur, ið er hvítt ella gráhvítt og flykrut av útsjónd, men sokallað crack-kokain, ið er sera ódýrt kokain, er harafturímóti smáir, harðir grótlíkir klumpar, hvítir ella brúnir á liti.
Kokain kann snúsast, roykjast ella sprænast inn. Virknaðurin av kokaini vísir seg eftir fáar minuttir, tá ið tað verður snúsað inn og beinan vegin, tá ið tað verður roykt og sprænt inn. Tað virkar í 1-2 tímar.
Virknaðurin av kokaini er ógvuliga líkur virknaðinum av amfetamini, men styttri og ógvisligari. Tað gevur eina kenslu av orku, áræði, eydnusælu, kynsligum hugi og gleði. Hjáárin eru etingarólag og ótti, umframt skisofrenilíkar støður, har misnýtarin ikki longur er tann, hann eigur at vera. Tað er ógvuliga stutt ímillum tann skamtin, sum gevur rúsin, og tann skamtin, sum gevur bráðan yvirskamt, ið hevur deyða við sær, og tí er tað lívshættisligt at royna seg við kokaini. Tú fært høgt blóðtrýst, skjálvta og hjartablaktran, sum kann hava hjartasteðg og bráðdeyða við sær.
Kokain verður gjørt úr kokaplantuni, sum veksur og verður dyrkað í Andesfjøllunum í Peru, Bolivia og Kolumbia. Tá ið kokain er vunnið úr plantuni, verður tað smuglað til Norðuramerika og Evropa. Síðstu 30 árini hevur nógv verið lagt fyri at minka innflutningin av hesum ovurdýra rúsevni, men striltið hevur gingið. Millum annað tí at máttmiklir drøggbarónar, til dømis Medellin Kartellið í Kolumbia hava gjørt alt fyri forða hesum, og tí at tað loysir seg væl hjá fátæku bóndunum at dyrka kokaplantuna. Stjórnirnar í Peru og Bolivia hava eggjað og stuðlað bóndunum at velta aðra grøði, og Sambandsríki Amerika hevur veitt londunum fíggjarligan stuðul fyri fáa tey tamarhald á drøgghandlinum, men í báðum førum er lítið komið burturúr.
Í 1990-árunum hevði ólóglig drøggvinna, helst kokainvinnan stóra ávirkan á politikk og vinnulív í pørtum í Suðuramerika.
0,8 % av øllum næmingum í 9. flokki í Føroyum hava, sambært kanningum hjá ESPAD, roynt kokain.


text:
Renniveðrið í Hoydølum í gjár var tað allarbesta tú kanst hugsa tær. Ikki ein ond rørdist. Tað var kalt, men í sólini merktist hetta als ikki. Guvan av troyttum rennarum í máløkinum stóð tjúkk og reis loddrøtt upp móti sólini, sum helt kropparnar heitar leingi eftir lokna renning. Tað hevði regnað nógv leygarnáttina, so fløtan var rættiliga bleyt summstaðni. Hetta saman við brekkuni í viðarlundini gav rennarunum seks tung umfør.
Tað er avgjørt pláss til fleiri børn. Her byrja tey einar 50 metrar undan teim vaksnu.
Vit høvdu spennandi nøvn við til kappingina. Bjørk Herup Olsen var komin úr Danmark, og so er eisini eitt danskt-svenskt par komið til Føroya at búgva. Peter Jensen og Sarah Vallin eru bæði vandir rennarar, og hava longu vant við Bragdinum nakrar ferðir. Spennandi var tí at síggja, hvat tey kundu gera móti okkara bestu. Og so var tað Signar Røsvik, sum var komin til Føroya í brúdleyp.
Starturin farin, og Signar longu á odda
Í 2015 var Signar heima í Føroyum á flaggdegnum og á ólavsøku. Og báðu ferðirnar nýtti hann høvið at vera við í kapprenningini, og báðu ferð vann hann góðar sigrar. Og nú honum aftur beiðst kapping í sambandi við føroyaferð, tók hann aftur av. Úrslitið var tað sama. Ein sera tryggur sigur, og fyrsta FM-heiti í lendisrenning! Signar gjørdi aftur ein Signar.
Beinanvegin slapp hann leysur frá hinum rennarunum. Eirikur Hansen á øðrum plássi var hálvan annan minutt aftanfyri, og so var aftur góður minuttur til Dánjal Dahl Ljósheim á triðjaplássi. Danin Peter Jensen var eisini væl við, og var bert 15 sekund frá bronsuni.
Hjá kvinnunum var tað aftur Rebekka Fuglø, sum sigraði. Tað var Bjørk Herup Olsen, sum gav henni størstu kappingina, men sigurin hjá Rebekku var ongantíð í vanda. Frástøðan teirra millum varð 50 sekund. Góðan hálvan minutt aftaná kom Oddvør Josephsen, sum hevði havt ein harðan tvídyst móti svensku Sarah Vallin. Oddvør fekk tó sett heilt góða ferð á móti endanum, og endaði 15 sekund frammnafyri svensku kvinnuna.
Bestu dreingirnir í dag: f.v: Ingi, Hans Erland og Rúni
Maria Biskopstø manglar á myndini. Anna Katrina og Vibeka høvdu enn eina spennandi kapping.
Øll úrslitini síggjast her:


text:
YVIRLIT YVIR GÓÐKEND FERÐAMANNAFØR
Førini í yvirlitinum lúka lógarásettu trygdarkrøvini fyri at sigla við ferðafólki og hava tí eftir umsókn fingið formliga góðkenning til tess frá Sjóvinnustýrinum.
Yvirlitið verður dagført so hvørt eitt far verður góðkent til ferðamannasigling, ella so hvørt eitt far verður strikað av yvirlitinum, tí tað ikki longur lýkur treytirnar fyri góðkenningina. Før, sum ikki eru nevnd í yvirlitinum, hava ikki loyvi at sigla við ferðafólki. Brot á hetta verður revsað sambært Løgtingslóg um trygd á sjónum.
Nærri upplýsingar um mest loyvda ferðafólkatal, sigliøki og møguligar avmarkingar í siglingini, loyvistíðarskeið v.m. fæst við at trýsta á leinkini niðanfyri.
Yvirlitið fevnir ikki um Norrønu ella skipini hjá Strandfaraskipum Landsins.
Yvirlitið er seinast dagført 17. juli 2018
Actionboat: Statusblað
Alpha Pilot: Statusblað
Barbara: Ferðafólkaloyvi, Statusblað
Blástein: Ferðafólkaloyvi, Statusblað
Dumbo: Statusblað
Dragin: Ferðafólkaloyvi, Statusblað
Eagle: Ferðafólkaloyvi, Statusblað
Enniway: Ferðafólkaloyvi, Statusblað
Froyur: Statusblað
Norðlýsið: Ferðafólkaloyvi, Statusblað
Hvíthamar: Statusblað, Ferðafólkaloyvi
Jóhanna: Statusblað
Jósup: Statusblað
Lív: Ferðafólkaloyvi
Scorpion: Ferðafólkaloyvi, Statusblað
Silja Star: Ferðafólkaloyvi, Statusblað
Thorgrímur Turrafrost (fyrrv. Adventure): Ferðafólkaloyvi
Thorshavn: Statusblað
Tornado-I: Statusblað
Tornado-II: Statusblað
Westward-ho: Ferðafólkaloyvi, Statusblað


text:
Blits 15.04.2016 (11:37)
Blaðstjórin fyllir 50 ár
Í dag fyllir Eirikur Lindenskov, ábyrgdarblaðstjóri á Sosialinum, 50 ár.
Eirikur er havnarmaður. Mamman er Jóna fødd Jacobsen og ættað úr Fuglafirði, og pápin er Jacob Lindenskov úr Havn. Tey búgva framvegis í húsunum í Torfinsgøtu 33, har Eirikur vaks upp hjá foreldrunum og saman við systrunum Elini, sum býr í Havn, og Biritu, sum býr í Keypmannahavn.
Áhugin fyri blaðarbeiði og samfelagsviðurskiftum bóru við sær, at Eirikur miðskeiðis í 1990’unum so við og við varð knýttur alt tættari at Sosialinum. Í 1996 segði hann lærarayrkinum farvæl fyri at taka við fulltíðarstarvi á Sosialinum, har hann síðani fyrsta februar í 1998 hevur verið blaðstjóri. Saman við øðrum hevur hann verið við at menna pallarnar, sum Miðlahúsið hevur arbeitt á – Rás2, portal.fo og seinni in.fo
Eirikur skrivar mest sum allar oddagreinarnar í blaðnum og viðmerkingarnar á síðu 2. Tær snúgva seg ofta um politikk, og tí er tað so upplagt, at røddin á blaðstjóranum so ofta er at hoyra, bæði í Rás2 og útvarpinum og sjónvarpinum hjá Kringvarpinum, tá ið politisk mál verða viðgjørd. Eingin ivast í, at hann hevur stórt innlit í bæði tað farna og tað, sum er uppi í tíðini.
Eirikur er giftur Ingun Schiller, ið er ættað úr Havn og arbeiðir sum lærari. Børnini hjá teimum eru Anna og Jónas, og bústaðurin er í Hoyvík.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Myndaódnin - Billedstormen 2016/
Myndaódnin 2016
Har var rokan í fjøruni í Steinprenti í gjár, 14.des, tá Myndaódnin læt upp. Nógv fólk nýttu høvið til at velja sær eitt gávuprent burtur úr teimum fýra bláu prentunum, sum Tróndur Patursson hevur gjørt til endamálið, og sum limir í áhugafelagnum Steinbrá kunnu ogna sær, hava teir rindað limagjald. Fleiri nýggir limir meldaðu seg inn í felagið og enn ber til at melda seg inn og gera eitt satt listakvett. Steinbrá hevur kontu í Norðoya Sparikassa 9865-1042496.
Myndaódnin er sett saman av verkum, sum eru framleiddí brátt farna ári umframt onkrum aftrat, sum vit hildu riggaði til. 2016 var eitt spennandi ár í Steinprenti við sera nógvum og ymiskum verkætlanum. Myndaódnin 2016: Silja Strøm, Hanni Bjartalíð, Claus Carstensen, Tóroddur Poulsen, Zacharias Heinesen, Fríða Matras Brekku, Tórbjørn Olsen, Erik Heide, Marius Olsen, Zven Balslev, Peter Carlsen, Tróndur Patursson, Ian McKeever, Hansina Iversen, Julie Sass, Margrethe Odgaard og Louise Sass, umframt bøkur hjá m.a. Daniel Milan og Pernille Kløvedal Helveg. Eisini er ein lítil minnisframsýning við grafiskum verkum hjá ávikavist Roj Friberg, Emil Westmann Hertz og Nils Erik Gjerdevik.
Eg seti nakrar myndir inn her frá upplatingini í gjár og nýti samstundis høvi at ynskja øllum tykkum eini góð og hugnalig jól og eitt eydnuríkt nýggjár – Túsund takk fyri nógvar góðar løtur í 2016.
Heilsan Kinna Poulsen
Billedstormen 2016
Julen fejres igen i år i Steinprent med et mylder af billeder, som hovedsagelig er fremstillet på værkstedet i indeværende år. Udstillingstitlen Billedstorm har forsåvidt ingenting med ikonoklasmen at gøre, titlen Myndaódnin var oprindelig inspireret af den berømte julestorm, der hærgede Færøerne i 1986, men lad mig forsikre jer om, at den årlige billedstorm i Steinprent er af en noget mere munter og opbyggelig beskaffenhed. Rent beset handler den mest om at mødes over et glas julegløgg, mens vi taler sammen og husker året der gik på Færøernes grafiske værksted.
Billedstormen 2016 indeholder værker af Silja Strøm, Hanni Bjartalíð, Claus Carstensen, Tóroddur Poulsen, Zacharias Heinesen, Fríða Matras Brekku, Tórbjørn Olsen, Erik Heide, Marius Olsen, Zven Balslev, Peter Carlsen, Tróndur Patursson, Ian McKeever, Hansina Iversen, Julie Sass, Margrethe Odgaard og Louise Sass, samt bøger af bl.a. Daniel Milan og Pernille Kløvedal Helveg. Vi har også lavet en lille mindeophængning med grafiske værker af henholdsvis Roj Friberg, Emil Westmann Hertz og Nils Erik Gjerdevik.
En del mennesker var mødt op i går for at hente foreningen Steinbrás gavetryk, som Tróndur Patursson har fremstillet. Foreningen, der støtter Steinprents virksomhed, er åben for alle og det kan stadig lade sig gøre for alle interesserede at tilmelde sig og dermed få et årligt gavetryk. Medlemsskab koster 500 kroner pr person og 2000 for firmaer og deslige.
Jeg sætter nogle billeder ind her fra åbningen i går og benytter anledningen til at ønske jer alle en god og hyggelig jul og et godt nytår. Tusind tak for gode stunder i 2016.
Hilsen Kinna Poulsen
Julen er hjerternes fest og en dejlig anledning til at hænge Peter Carlsens julebilleder op
Hanni Bjartalíðs værker placeret på en litografisk sten
Litografiet, som Tórbjørn Olsen lavede på sin 60 års fødselsdag d.22.januar i år
Steinbrá´s kasserer, Gyðja Hjalmarsdóttir var travlt optaget.
Jan Andersson stod for gløggen
Fra udstillingen
Tóroddur Poulsen
Silja Strøm


text:
Hevur tú brúk fyri at fáa onnur at meta um virðið í tínum hugskoti?
Íverksetarahúsið hevur sett eitt panel saman av royndum vinnulívsfólkum og íverksetarum, sum við sínum serkunnleika, vitan og royndum kunnu ráðgeva tær viðvíkjandi tínum hugskoti.
MANNAGONGDIN ER HENDAN
Tú fært 45 minuttir saman við panelinum, har tú fyrst í 5 minuttir greiðir frá tínum hugskoti, og hvørjar avbjóðingar eru tí viðvíkjandi.
Síðani kemur panelið við afturmelding og spurningum, sum kunnu lýsa ivamál og avbjóðingar út í æsir, samstundis sum tú fært teirra boð upp á hvat er týdningarmikið í samband við títt hugskot.
Tilboðið er ætlað tær, um tú ert í byrjanarstiginum í fyritøkuni, og hevur spurningar, tú hevur brúk fyri at fáa greiði á. Hetta kundi t.d. verið: Hevur tú rætta strategi, er produktið og marknaðarføringin skipað á skilabesta hátt?
HVØR KANN LUTTAKA
Øll sum hava eitt gott hugskot, eina verkætlan ella eina fyritøku sum hevur brúk fyri stimbran, kunnu melda til.
Gevið gætur, tiltakið er ætlað teimum, sum ynskja afturmelding frá panelinum, og tískil er ikki møguligt at melda til sum áhoyrari.
HVAR OG NÆR
Íverksetarahúsið, Garðavegur 57, Klaksvík
Hósdagin 8. februar kl 14:00 – 18:00
TILMELDING
Send ein mail á iverksetan@iverksetan.fo við stuttari frágreiðing um hugskotið/fyritøkuna, vøruna/tænastuna, kundar og kappingarneytar. Tiltakið er ókeypis.
Seinasta freist at melda til er hósdagin 1. februar.
SAMBAND
Eru spurningar kunnu tit ringja til Íverksetarahúsið á tlf 239500 ella á tlf 239505


text:
Hevur tú trupulleikar við skeivum tonnum, er stórur møguleiki fyri at vit kunnu hjálpa tær. Tær flestu viðgerðirnar taka ikki longur enn 6-18 vikur, og verða gjørdar uttan brúk av føstum boyla. Eftir sjálva viðgerðina skalt tú hava ein tunnan skinnara á um næturnar í nakrar mánar, og síðan verður ein tunnur jarntráður festur...
Brotin ella mist tonn
Ein brotin framton er ikki heimsins undirgangur. Bæði mistar og brotnar tenn kunnu bjargast. Hevur tú, ella eitt av tínum børnum, mist ella brotið eina tonn, eru nøkur góð ráð tit kunnu fylgja. Tað er til dømis stórur munur á, um talan er um vaksnamannatonn ella barnatonn, og sera umráðandi...
Protesur
Tað er ongantíð ov seint at fáa smílið aftur. Vit gera dygdargóðar og lívlíkar tannprotesur (handilstenn). Ein tannprotesa er ein eftirgjørdur likamslutur, har roynt verður at endurskapa eina livandi og sanna mynd av uppruna tanngarðinum hjá patientinum. Ella at sniðgeva ein tanngarð ið hóskar seg betur til patientin. Hetta er...


text:
Gúnters langasporl (langasporlsættin)
Coryphaenoides guentheri
(Vaillant, 1888)
Stødd: Tað verður í minsta lagi 50 cm langt.
Dýpi: Tað er úr 830 m niður á 2830 m.
Litur: Tað er brúnligt. Inni í kjaftinum og inni í táknaholunum er tað dimmari.
Teinar: R1 11-12; U 19-21; B 7-8.
Lýsing: Gúnters langasporl hevur stutt og nakað kubbut høvd og langt sporl, sum mjækkar aftur í sporlsendan. Tjúkkast er tað um uggafjaðrarnar. Tað hevur tvær ryggfjaðrar. Fremra er høg og stutt, stendur fremst á bakinum og er smátent framman. Aftara ryggfjøður hevur sera lágar teinar og er væl leys frá teirri fremru. Hon endar aftast á sporlinum, har hon rennur saman við gotfjøðurina í ein spíss. Tað hevur ikki stert. Uggafjaðrarnar eru heldur fremri enn fremra ryggfjøðurin. Búkfjaðrarnar eru eitt vet aftari.
Gúnters langasporl hevur harðan, spískan trant, við hørðum, tindutum roðslum oman fyri hvassa kantin eftir kjálkunum. Eingin roðsla er undir høvdinum. Tað hevur lítla finnu, upp í hálvt eygnatvørmát. Tað hevur lítlan kjaft, kjaftklovin kemur ikki aftur mitt undir eygað. Tað hevur stór eygu.
Eyðkenni: Tað er smátent framman á fremru ryggfjøður, sera langa sporlið, mjáa skapið og stutta gronin.
Týdningur: Gúnters langasporl hevur ikki vinnuligan týdning.
da: Günther’s skolæst, en: Günther’s grenadier, ís: Ingólfshali
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Ja, so siti eg í lobbyini á “WOW hotel 5 star”, sum ikki er tað sama sum “WOW hotel 4 star”, ið liggur beint við síðuna av, ella hitt sikkurt rættiliga ótespuliga “WOW hotel 2 star”, sum bilførarin segði lá inni í sjálvum Istanbul. Bilførarin segði “minutes” fyri “star”, tá ið hann skuldi spyrja hvar vit skuldu – “5 minutes or 2 minutes?” – so tit kunnu gita at tað var eitt sindur fløkjasligt. Og tað endaði eisini við at hann bara gav okkum eitt millumting, við at seta okkum av yviri við “4 star”. Men ókey, so lærdu vit at fraklendingar búgva har yviri, og so fekk Bjarnason eitt sindur meira motion, av at skula bera massagubonkin her yvir.
Annars er hetta í prinsippinum heldur ikki tað rætta hotellið, við tað at vit bóðu um at sleppa at búgva Akgün Hotel, ið liggur longri frá flogvøllinum men tættari at Abdi Ipekci Arena. Men har var opinbart fult, og so endaðu vit her. Glaðir eina løtu, við tað at vit so um ikki annað vóru á hotellinum har Coaches Clinic skuldi haldast… inntil teir eisini fluttu ráðstevnuna.
Men hvat, nú eru vit checkað inn, og her er øgiliga pent. Eg havi gott nokk persónliga drigið nittuna, við at fáa eitt kamar har stikkið til internet er bara eitt gapandi hol, við tí úrsliti at eg í staðin siti her niðri í forhøllini og skrivi. Men hetta sær pá allar mátar fínt út, og tað er faktiskt nokk so metropolskt at sita her og hoyra øll møgulig mannamál, meðan eg skrivi. So kemur man líkasum í stemning.
Túrurin er annars gingin sum eftir ánni í dag, sum um at alt var planlagt til akkurát at passa saman. Vit vaknaðu kl hálvgum sjey til morgunmat á 62º N, og fóru so beinleiðis yvir á flogvøllin, checkaðu inn og flugu til tíðina. Komin til Kastrup, rendu vit okkum beint í danska landsliðið, sum vóru á veg higar. Bjarnason hugsaði skjótt, og skaffaði okkum beint har atgongd til svimjihøllina hjá Kvik Kastrup, sum er beint við flogvøllin. Baggaguna í depot, inn í ein taxa, og so at svimja. Taxasjafførurin vísti seg at vera ein fryntligur ein, sum plagar at koyra fyri sjúklingahotellið, og tað var tí einki problem at fáa hann at koma aftur eftir okkum eftir svimjing. So sótu vit eina løtu og bíðaðu, til vit sloppu at checka inn, og fóru so innkomin aftur at eta. Og so var klárt at flúgva aftur, beinleiðis til Istanbul, har fólk stóðu í móti okkum. 1 kilometur til hotellið her, har fólk aftur vóru klár. So nú eru svimjararnir annaðhvørt longu farnir í song, ella á veg í song, at møta aftur til morgunmat og síðani morgunvenjing kl 08:00, turkiska tíð.
Onkur ting hava sjálvsagt verið, so sum at har lá ein meira ella minni deyðasjúkur dani við síðuna av okkum, á túrinum frá Keypmannahavn til Istanbul. Hann var so útlúgvaður, at hann ikki ein gang orkaði at taka upp fyri munnin, tá ið hann hostaði seg í kík. Men flogternurnar hildu tað opinbart vera ókey, so her er nokk ikki so nógv annað at gera, enn at krossa fingrar fyri okkum onnur. Tann eina flogternan var forrestin ikki heilt ‘clever’, tí hon kláraði fleiri ferðir at missa alt møguligt har afturi í flúgvaranum, umframt at koyra illa á fótin hjá hinari flogternuni við hasum tunga vogninum, so at hin flogternan dansaði. Og at lata lúkuna uppi yvir mær so brádliga upp, at eg fekk regulert ‘bolla-regn’ útyvir meg. Men ókey, einki er so ringt at tað ikki er gott fyri okkurt annað… vit mundu bara doyð í látri, og eg havi nú ryggsekkin fullan í bollum.
A ja. Vit eru nú tveir tímar frammanfyri tykkum, og man má tí heldur umhugsa at leggja seg, nú klokkan eftir øllum at døma er midnátt. Eg havi onkrar frálíkar myndir frá Kastrup og flogfarinum, umframt onkra video; men tað kemur so at bíða til í morgin.


text:
Ulrica Ekeroth á Handilsvinnuráðstevnuna
Dan Klein --- 09.02.2018 - 07:13
Serkøn innan rekrutering og at draga at sær góð sølufólk, fer Ulrica Ekeroth at hava fyrilestur á Handilsvinnuráðstevnuni hósdagin 15. februar á Østrøm í Havn.
Ulrica Ekeroth er svenskur serfrøðingur innan rekrutering. Serliga áhugað í at loysa knútin viðvíkjandi avbjóðingunum í at finna góð og røtt sølufólk og søluleiðarar, setti hon, saman við øðrum, á stovn fyritøkuna SalesOnly, sum útvegar sølufólk til arbeiðsgevarar.
Á skránni verður eisini Gilli Haraldsen, sum fer at greiða frá um at stýra vakstrarfyritøkum í einum umskiftiligum umhvørvi, har politikkur, tøkni og onnur fyribrygdi støðugt broyta landslagið.
Harumframt verður framløga hjá Handilsvinnufelagnum um nýggja pantskipan í Føroyum á skrá og endað verður við kjaki.
Handilsvinnuráðstevnan verður hósdagin 15. februar frá kl. 9.00 til 12.00 í Østrøm í Tórshavn.


text:
Hóast orðaraðið hevur lyndi at festast so, at grundliðurin má standa fremstur, kann vera tørvur á at leggja dent á aðrar setningsliðir, eitt nú ávirki, við at draga tað framum.
Stundum er ein loysn ein heldur klossut umskriving til tolsøgn, um føllini eru samanfallin, so at "Tey - sóu teir" verður til "Tey vórðu sædd av teimum."
Í fallleysum málum sum enskum er tílík tolsøgn mangan einasta rímiliga loysn fyri dentskipan. Men heldur enn at týða orðarætt úr enskum (ella donskum) til føroyska tolsøgn -
"This book was written by Dostojevskij"
"Henda bókin - er skrivað av Dostojevskij" -
kann vera rímiligt at týða til vanliga føroyska dentskipan:
"Hesa bókina - hevur Dostojevskij skrivað."


text:
Skattaviðurskifti
Í Føroyum eru rentuinntøkur, kursvinningur, kurstap og vinningsbýti skattliga javnsett. Kapitalvinningur hjá feløgum verður skattaður við 18 prosentum, meðan kapitalvinningur hjá persónum verður skattaður við 39 prosentum í 2010, 38 prosentum í 2011, 37 prosentum í 2012, 36 prosentum í 2013 og 35 prosentum í 2014 og fylgjandi ár.
Tey skattligu viðurskiftini eru ásett í kapitalvinningsskattalógini, ið hevur virknað fyri vinning og tap, sum eru staðfest 16. november 2001 ella seinni. Eisini hevur lógin virknað fyri rentuinntøkur, sum eru tilskrivaðar og fyri vinningsbýti, ið er útlutað 16. november 2001 ella seinni.
Serligar skiftisreglur hava verið galdandi fyri skatting av vinningi ella tapi av virðisbrøvum, ið eru útvegað fyri 16. november 2001. Hesar skiftisreglur eru nú broyttar, so skattingin av virðisbrøvum útvegað áðrenn ella aftan á 16. november 2001 er hin sama.
Skattskyldugur vinningur av partabrøvum, ið eru fevnd av skiftisreglunum, og sum verður staðfestur 1. januar 2007 ella seinni, verður roknaður út frá muninum millum søluprísin og virðið, sum partabrøvini hava 31. desember 2006.
Tú kanst draga rentuútreiðslur frá í positivum kapitalvinningi. Tó er tað ein treyt, at rentuútreislurnar stava frá lántøku í sambandi við keyp av virðisbrøvum. Hevur tú ongan postivan kapitalvinning at mótrokna við, er møguleiki at flyta rentuútreiðslurnar fram tey næstu fylgjandi fimm árini.
Allir føroyingar við kapitalinntøkum skulu lata inn eina kapitalvinningssjálvuppgávu. Reglurnar um innlating av kapitalvinningssjálvuppgávu eru tillagaðar soleiðis, at um tú sum skattgjaldari fært forprentaða sjálvuppgávu, og forprentaðu upplýsingarnar eru rættar og fullfíggjaðar, so nýtist tær ikki at lata inn sjálvuppgávu.
Les meira um kapitalvinningsskattalógina.
Eftirlønaruppsparing óskattað í uppsparingartíðini
Eftirlønaruppsparing, t.e. kapital- og lutaeftirlønaruppsparing, verður ikki skattað samsvarandi kapitalvinningsskattalógini. Rentuinntøkur og vinningur av virðisbrøvum, ið eru útvegað sum liður í einari eftirlønaruppsparing, verður ikki skattað í uppsparingartíðini, og tí skal eingin kapitalvinningssjálvuppgáva latast inn til TAKS.
Fá meira at vita hjá TAKS.


text:
Norskamerikanarar (enskt: Norwegian Americans) eru fólk ættað frá norsku niðursetufólkunum í USA. Flestu tilflytararnir, sum búgva í norðurríkjunum, eru úr Skandinavia. Nú á døgum búgva um 4,643,339 norskamerikanarar í USA. Fyrr búði mesta fólkið á bygd og livdi av landbúnaði, men so hvørt ídnaðurin hevur ment seg, eru alt fleiri og fleiri fólk flutt til býirnar at búgva. Flestu fólk av norskari rót, búgva í t.d. Minnesota, Dakota og Wisconsin.
Hóast flestu norskamerikanar nú á døgum hava lagað seg til at liva sum fólkið í USA, hava teir goymt mentan sína, t.d. málið og listina. Mangir halda enn fast við gamlan sið og egna mentan. Nógv eru tey, ið eiga norsk klæði og nýta tey í veitslulag, á stevnum og tá dansað verður. Norskur tónleikur og matur er væl dámdur í t.d. Minnesota. Árligar skíðkappingar, til dømis snirr, lop, strok og langrenn, hava alstóran áhuga ímillum norskamerikanska fólkið.


text:
Ókeypis úr Gásadali til Viðareiðis
Leygardagin 9. desember er ókeypis at koyra ígjøgnum bæði Vága- og Norðoyatunnilin. Hetta kemst av tí, at tað eru 15 ár liðin, síðani Vágatunnilin læt upp, og á hvørjum ári hevur føðingardagurin verið markeraður nærmasta leygardag við ókeypis ferðslu. Tað sama ger seg galdandi við leygardegnum nærmast 29. apríl, tá Norðoyatunnilin fyllir.
Fýra dagar um árið sleppa vit at uppliva, hvussu tað hevði verið, um samferðslukervið ikki hevði bummar. Og hvønn tunnilsdag tysja túsundtals bilar gjøgnum Norðoyatunnilin. Handilsvinnan í Klaksvík spennir seg út, hevur leingi opið og onkur hevur serlig tilboð og tiltøk í sambandi við dagin á skránni. Norðurjól eru komin upp at standa, so bæði norðoyingar og vitjandi sleppa at uppliva jólahugnan í býnum.
Onki er at taka seg aftur í, at Landnyrðingsføroyar eru blivnar nógv betur samansjóðaðar av Norðoyatunlinum. Ferðslan gongur báðar vegir, og nógvir norðoyingar gera sær eisini ein túr inn í Eysturoynna hendan dagin og koma aftur um kvøldið.
Klaksvík og Gøta eru í løtuni fremst í landinum innanfyri bæði fótbólt og tónleik, og nú bendir nógv á, at Runavík er á veg upp í fótbóltstoppin eisini. Fuglafjørður hevur megnað at samansjóða mentan og fiskivinnu á ein hegnisligan hátt, og samanlagt eru Eysturoy og Norðoyggjar týdningarmesta vinnulívsøkið í landinum.
Tað var tí onki meira natúrligt enn at binda hetta økið saman við tunli í 2006. Hugskotið kom í 1980’unum, og varð tá skírt ørvitistos, sum so mangan er, tá stóru visiónirnar verða lagdar fram fyrstu ferð. Kreppan órógvaði síðani almikið, men í 1998 stevndi nýggi Christian í Grótinum inn á Klaksvík at boða frá, at kreppan var av. Tunnilsætlanirnar vórðu funnar fram aftur, og tann styttri og bíligari millum Streymoynna og Vágar varð fyrst gjørdur.
Tvey hjartasuff eru uppá sítt pláss at nevna, nú tunlar eru í fokus hendan dagin. Tað fyrra er, at Landsstýrið gekk ímóti sínum lyfti og hevur varðveitt tunnilsgjaldið. Hevði hetta verið avtikið, høvdu landnyrðingsføroyar verið veruliga samansjóðaðar og optimalt fekst burturúr íløguni. Hitt er, at bert fýra kilometrar frá Norðoyatunlinum liggur ein annar tunnil, og norðanfyri hann aftur ein annar. Teir eru 50 og 52 ára gamlir, og eru líka so niðurslitnir, sum Norðoyatunnilin er vælhildin. Tað er okkara vón, at landsmyndugleikarnir eina ferð fara at taka viðlíkahaldsuppgávuna í líka stórum álvara sum tunnilsfeløgini.
Nú skulu vit ikki mála hin grábeinta á veggin. Tunnilsdagur er, og jólini stunda til. Klaksvíkin er skrýdd og til reiðar at taka ímóti tunnilsgestum í hópatali. Handilsvinnan, Norðoyatunnilin, vinnulívið annars, og ikki minst borgararnir eru øll við til at skapa ein hugnaligan og livandi dag, nú Norðoyatunnilin hátíðarheldur 15-ára føðingardagin hjá stórabeiggjanum.
Hjartaliga vælkomin á tunnilsdag!


text:
Caroline!
Tølini, ið vísa vindferðina eru sera ymisk í løtuni. 8 til 16 m/s í Skopun; 16 til 24 m/s á Viðareiðsvegnum. Veðurstøðinar í t.d. Gjáarskarði og Ørðaskarði vísa væl meiri vind, men tær kunnu ikki sigast at umboða veðrið í Føroyum, tá ið nógvur vindur er.
Bretsk veðurstøð hevur givið hesum illveðrinum navnið Caroline.
Hon hevur verið á radaranum í nakrar dagar, síðan hon uppstóð nakrar 100 fjórðingar eystur úr strondini á USA.
Klokkan 3 í morgun fór miðjan tvørtur um Føroyar, og vit uppliva nú vestaru síðuna av lágtrýstinum. Har er tann mesti vindurin á hesum lágtrýstinum.
Næstu tímarnar fer vindurin at veksa meira - klokkan 10 einar 25 m/s í miðal. Hvirlurnar nakað meir.
Eitt sindur út á seinnapartin fer vindurin at minka eitt vet.
Fylgt verður við...


text:
Jan Müller
22.12.2017 - 14:25
Eitt týðandi stig í sambandi við at fyrireika bygging av einum nýggjum gasslandsluti nær føroyska markinum, 90 fjórðingar í ein útnyrðing úr Hetlandi, varð tikið hesa vikuna, tá oljufelagið Siccar Point Energy lat inn umsókn til bretskar myndugleikar um loyvi til at bora ein leitibrunn á Lyon leitimiðinum.
Tað var í farna mánað, at oljufelagið kunngjørdi, at tað hevði gjørt eina avtalu við borifelagið ”North Atlantic Drilling” um at leiga pallin West Hercules til at bora Lyon leitimiðið í vár. Jarðfrøðingarnir hjá Siccar Point vóna, at boringin kann skapa grundarlag fyri eini stórari útbygging, sum fer at minna ikki sørt um gassútbyggingina hjá Total, Laggan Tormore, longur syðri á Atlantsmótinum. Hetta var tann fyrsta gassútbygging á Atlantsmótinum og fevnir í dag eisini um gasskeldurnar Glenlivet og Edradour.
”Northern Gas Area”
Tað, sum stuðlar uppundir henda útviklingin, er tann sannroynd, at tað longu eru funnar fleiri smærri gasskeldur í hesum økinum, sum hevur fingið heitið ”Northern Gas Area”. Um boringin av Lyon leitimiðinum einaferð í mai ella juni er væleydnað, so verður Lyon-keldan kjarnin í eini sonevndari ”Hub” útbygging, haðani íbindingar verða gjørdar til hinar gasskeldurnar í grannalagnum, Tobermory, Bunnehaven og Gragganmore. Saman verða hesar fýra gasskeldurnar mettar at skapa eitt lønandi grundarlag undir eini útbygging.
Áhugavert er at fylgja søguligu gongdini í hesum málinum. Tí fyrrverandi eigararnir av gasskeldunum høvdu onga ítøkiliga ætlan um at gera íløgur í útbygging í hesum fjarskotna økinum á Atlantsmótinum, har eingin infrastrukturur er til steðar. Men tá oljufeløgini Siccar Point og Ineos herfyri keyptu ognirnar hjá táverandi eigarunum OMV og DONG, broyttist henda støðan beinanvegin.
Stutt eftir keypið av ognunum hjá OMV vestan fyri Hetland og í Norðsjónum gjørdi leiðslan í nýggja og lutvíst stóra oljufelagnum Siccar Point Energy av burturav at varpa ljós á ognirnar vestan fyri Hetland og eystan fyri Føroyar. Tað gjørdi av at selja ognir í Norðsjónum frá, soleiðis at tað kundi brúka alla sína orku uppá nýggju olju- og gassleiðirnar á Atlantsmótinum. Millum hesar leiðir telist eisini Lyon gassleitimiðið. Hitt oljufelagið, sum brádliga gjørdist partur av oljuleiting og framleiðslu á Atlantsmótinum, var Ineos, sum keypti upp ognirnar hjá danska DONG.
Miðvís strategi
Eftir øllum at døma ætla hesi nýggju feløgini ikki at liggja á sínum nýggju loyvum. Leiðslurnar hava við undirtøku frá sínum eigarum sett upp eina sera virkna íløgustrategi, har miðjað verður móti at bora brunnar við tí fyri eygað at byggja út olju- og gassfelt skamt frá føroyska markinum.
Soleiðis frættu vit fyri ikki so langari tíð síðani, at Siccar Point hevði leigað ein boripall at bora ein avmarkingarbrunn á stóru Cambo oljukelduni, sum liggur bert fáar kilometrar frá føroyska markinum. Og nú skriva altjóða oljumiðlar so, at Siccar Point er farið enn eitt stig víðari og hevur søkt myndugleikarnar um loyvi at bora ein leitibrunn á Lyon gassleiðini longur norðuri.
Vert er her at hava í huga, at oljufelagið Ineos, sum keypti Dong ognirnar, herfyri keypti 66,6% av Lyon-loyvinum frá Siccar Point, sum tó framvegis er fyristøðufelag. Hetta varð gjørt fyri at spjaða váðan og fyri at fáa størri fíggjarliga orku til at bora og seinni útbyggja. Ineos er nú eigari í øllum fýra gasskeldunum, sum Siccar Point er fyristøðufelag fyri.
Áhugavert fyri Føroyar
Fyri leiting og framtíðar framleiðslu á Atlantsmótinum er henda søla sera áhugaverd. Tí hon vísir, at hesi bæði nýggju og lutvíst stóru oljufeløgini, veruliga trúgva uppá eina olju- og gassframtíð í hesum rættiliga fjarskotna økinum, tætt við føroyska landgrunnin.
Tað gevur týðandi ábendingar um, at øki nærhendis Føroyum nú eftir øllum at døma verða raðfest nógv hægri enn áður. Tað átti at verið hugvekjandi fyri føroyskar myndugleikar eisini og fyri føroysku veitingarvinnuna, sum kann hugsast at vilja fáa ein bita av køkuni, tá nýggj leiting og helst eisini útbyggingar fara fram so nær Føroyum. Okkum kunnugt royna fleiri føroyska fyritøkur alla tíðina at fylgja við gongdini hinumegin markið og leggja bilett inn har eisini.
Siccar Poin Energy er vorðið mest virkna oljufelagið á Atlantsmótinum við loyvum allan vegin framvið føroyska markinum. Nú stendur felagið fyri at bora tveir brunnar í økinum.


text:
Alda Nielsdóttir
10.06.2018 - 17:18
Ítróttur > Ítróttur > Fimleikur
HM-finalan í estetiskum fimleiki var í dag hildin í Budapast í Ungarn. Sum tað einasta føroyska liðið, megnaði Vípan úr fimleikafelagnum Støkk í gjár at koma víðari í finaluna við stigatalinum 14,9. Í dag fingu tær 15,55 stig, ið er hægsta stigatalið, eitt føroyskt kvinnuunglingalið nakrantíð hevur fingið til HM.
Vípan endaði við samanlagda stigatalinum 30,45 á einum 10. plássi.
30 lið úr øllum heiminum luttóku í kvinnuunglingakappingini, og í kvinnukappingini luttóku 34 lið. Vinnarar av bæði kvinnu- og kvinnuunglingakappingini gjørdist Russland í harðari kapping við Finnland.
Fimm lið úr Føroyum luttóku í kappingini, tvey kvinnulið og trý kvinnuunglingalið.
Í Kvinnuunglingakappingini endaði Vípan úr Støkk á 10. plássi, Eina úr HF á 19. plássi, og Nora úr HF á 20. plássi.
Í kvinnukappingini endaðu Hydra úr Ljósinum á einum 22. plássi, og Hulda úr HF á 27. plássi.


text:
Christianskirkjan - Guðstænasta og konfirmatión
sun. 14. okt. kl. 11.00
Guðstænasta og konfirmatión í Christianskirkjuni v/ Hanus á Gørðum kl. 11:00
Konfirmantar í Christianskirkjuni 14. oktober 2018
Anitha Maria Simona Vágsá á Dalinum búðaskakið 12, Dagurin hildin húsarhaldsskúla Føroya frá kl.16
Bergit Svarvadal Hamarssniðið 23 klaksvík, Dagurin hildin frá kl.17
Bjarnhild í Buð Justinussen í Gerðinum 17 Árnafjørður, Dagurin verður hildin frá kl.16
Eva Davidsdóttir Hansen í Gerðinum 27 Árnafjørður, Dagurin verður hildin frá kl.16
Elin Linklett Mortansdóttir Stangaskákið 5 Klaksvík, Dagurin hildin í Tekniska skúla frá kl.17
Hjørdis Viðbjørg Mohr Helnabrekka 19 Klaksvík, Dagurin hildin frá kl.17
Joan Poulsen Rættargøta 13 Klaksvík, Dagurin verður hildin frá kl.17
Kertin Ovadóttir Nysted Skúlavegur 10 Klaksvík, Dagurin verður hildin Gamla Seglhúsið frá kl.16
Lóa Eydnudóttir Samuelsen Millum Hjalla 13 Klaksvík, Dagurin verður hildin frá kl.17
Maria Hansdóttir Olsen Niðan Horn 22 Klaksvík, Dagurin verður hildin frá kl.16
Rannvør Hjelm Undir Klakki 16 Klaksvík, Dagurin verður hildin í Skálanum frá kl.17
Silja Niclasen Uppsalagøta 41 Klaksvík, Dagurin verður hildin á Sjómansskúlanum frá kl17.
Steintóra Poulsen Gerðagøta 18 Klaksvík, Dagurin verður hildin frá kl.16
Eli Gardlykke Joensen Undir Brúnni 48 Klaksvík, Dagurin hildin á Klaksvíkvegur 72 frá kl.18
Eli Joensen undir Klakki 10 Klaksvík, Dagurin verður hildin frá 15
Hóri Skaale Niðan Horn 46, Dagurin verður hildin í Brekkustovu Brekkuskákið 5 frá kl.15
Joen Karl Olgar Miðalberg Undir Brúnni 36 Klaksvík, Dagurin hildin skóthúsinum frá kl.16
Jónas Gaardlykke Joensen Undir Brúnni 48 Klaksvík, Dagurin verður hildin á Klaksvíkvegur 72 frá kl.18
Martin Hoydal Poulsen Rættargøta 1 Klaksvík, Dagurin verður hildin frá 17
Kjartan Isaksen Víkavegur 70 Klaksvík, Dagurin verður hildin frá kl.16
Kristian Martin Fuglø Víkavegur 55 Klaksvík, Dagurin hildin frá kl.16
Kristian Sunnleivur Bólstein Geytagøta 27 512 Norðragøta Dagurin hildin frá kl.15


text:
Lógir fyri Talvsamband Føroya
§1
Navn felagsins er Talvsamband Føroya.
§2
Endamál felagsins er at samskipa telving í Føroyum. Harumframt at umboða føroyska telving úteftir og annars at nøra um talváhugan og kunnleikan í Føroyum.
§3
Ein og hvør kann gerast limur í talvsambandinum, bæði talvfeløg og einstaklingar. Tó hava bert feløg atkvøðurætt á aðalfundi. Fyri at eitt felag kann roknast sum serstakur limur í talvsambandinum, má tað hava minst 3 limir.
§4
- Aðalfundurin er hægsti myndugleiki felagsins.
- Á aðalfundi verður hvørt felag umboðað av einum manni fyri hvørjar 10 limir, ið felagið hevur. (Hetta skal skiljast soleiðis, at feløg við upp til 10 limum hava rætt til ein umboðsmann, 11-20 limum tveir, 21-30 tríggjar o.s.fr.)
- Regluligur aðalfundur, sum skal kunngerast í minsta lagi 1 mánaða frammanundan, verður hildin á hvørjum ári í september við hesi dagsskrá:
1. Formaðurin greiðir frá virki felagsins í farna ári
2. Framløga av grannskoðaðum roknskapi til góðkenningar
3. Nevndarval
4. Val av 2 grannskoðarum
5. Val av 2 dómsnevndarlimum
6. Innkomin uppskot
7. Limagjald
8. Ymiskt
- Í nevndini verða valdir 5 limir, sum sita í 2 ár ísenn. Nevndin skipar seg sjálv við formanni, varaformanni, skrivara og kassameistara. Annað hvørt ár verða 3 nevndarlimir valdir og annað hvørt ár 2 nevndarlimir. Á hvørjum ári verða 2 tiltakslimir valdir, sum sita í 1 ár.
§5
Uppskot til viðgerðar á aðalfundi skulu vera skrivlig og skulu vera nevndini í hendi í seinasta lagi 14 dagar áðrenn aðalfundin.
§6
Aðalfundurin ásetir limagjaldið bæði fyri feløg og einstaklingar. Feløg gjalda í mun til, hvussu nógvar limir tey hava.
§7
- Dómsnevndin, sum hevur 2 manns valdar av aðalfundinum og 1 mann settan av nevnd Talvsambandsins, er avgerandi í kærumálum í talvspurningum.
- Dómsnevndin arbeiðir samb. serstakari reglugerð.
§8
Roknskaparárið er frá 01.07-30.06.
§9
- Aðalfundurin og eykaaðalfundurin eru altíð viðtøkuførir, tá teir eru lógliga lýstir.
- Eykaaðalfundur, ið skal fráboðast eins og vanligur aðalfundur, kann vera hildin, tá nevndin heldur tað vera neyðugt, ella tá 1/3 av limunum við skrivligari áheitan krevur tað. Áheitanin skal innihalda frásøgn um orsøkina til ynskta aðalfundin.
§10
Lógarbroytingar, ið bert kunnu viðtakast á aðalfundi, eru møguligar, tá ið minsta lagi 2/3 av greiddu atkvøðunum eru fyri tí.
§11
- Felagið kann verða avtikið, tá ið minsta lagi 3/4 av limunum ynskja tað.
- Skuldi felagið verið avtikið, verða allar ognir tess latnar til talvfeløgini.
Soleiðis samtykt á fyrsta sinni á stovnandi aðalfundi hjá Talvsambandi Føroya 14. februar 1970. Og seinni samtykt við broytingum á aðalfundi í september 2002 og oktober 2012.


text:
KapitalPleje: Seinasti kjansur at gera spennandi íløguna25-01-2006
Ein íløga í KapitalPleje fyri sjey árum síðani, hevði givið eitt árligt avkast á í miðal 23,2 prosent seinastu sjey árini. Síðsti kjansur at gera áhugaverdu íløguna er nú fríggjadagin
Forstjóri Sparikassans er “Ársins Leiðari 2006”25-01-2006
Luttakarar á Ársins Leiðaradegi hava kosið Marner Jacobsen, forstjóra í Føroya Sparikassa, til “Ársins Leiðara 2006”
Forstjórin:25-01-2006
“At gerast ársins leiðari er einki einmansverk. Øll í Sparikassanum hava verið við í arbeiðinum at flyta fyritøkuna fram á leið”, sigur Marner Jacobsen, forstjóri í Føroya Sparikassa, ið er kosin “Ársins Leiðari 2006”
Baugur DKK 2,5 mia. í avlopi23-01-2006
Árið í fjør royndist væl hjá íslendsku íløgufyritøkuni Baugur Group
Privat eiga nú 13 prosent av Sparikassanum23-01-2006
Áhugin fyri at keypa partabrøv í Føroya Sparikassa var sera stórur, tá Sparikassagrunnurin fyri jól valdi at selja ein part av sínum partabrøvum